title: Hockenheim

text: Hockenheim on kaupunki Saksan Baden-Württembergin osavaltiossa noin 20 kilometriä Mannheimista etelään lähellä Reinjokea. Kaupungissa on noin 21 100 asukasta, ja se on Rhein-Neckar-Kreisin piirikunnan kuudenneksi suurin kaupunki. Hockenheimin pormestarina toimii Dieter Gummer.


title: Hockenheim

text: Varhaisin tunnettu maininta kaupungista on vuodelta 769 Lorschin koodeksissa nimellä "Ochinheim". Nykyinen nimi "Hockenheim" esiintyi ensimmäisen kerran vuonna 1238.


title: Hockenheim

text: Ranskalaiset tuhosivat kaupungin kahdesti 1600-luvulla: kolmikymmenvuotisessa sodassa 1644 sekä Ranskan–Hollannin sodassa 1674.


title: Hockenheim

text: Hockenheim on tunnettu siellä sijaitsevasta Hockenheimringistä, jolla on ajettu Formula 1 -sarjan Saksan Grand Prix.


title: Fritz Herkenrath

text: Fritz Herkenrath (s. 9. syyskuuta 1928 Köln) on saksalainen jalkapallomaalivahti.


title: Fritz Herkenrath

text: Herkenrath pelasi Saksan maajoukkueessa 21 ottelua vuosina 1954−1958. Hän pelasi myös vuoden 1958 maailmanmestaruuskilpailuissa, joissa Saksa sijoittui neljänneksi.


title: Fritz Herkenrath

text: Herkenrath voitti Bundesliigan vuonna 1955 Rot-Weiss Essenissä, jossa hän pääsi pelaamaan seuraavalla kaudella Euroopan cupissa.


title: Uhittelu

text: Uhittelu on vastavuoroista uhkailua ja debattia, jonka avulla pyritään persoonan välisten pelisääntöjen ja rajojen sopimiseen.


title: Uhittelu

text: Uhittelussa yksilöt esittelevät hypoteettisesti ominaisuuksiaan, eli väkivallan potentiaaliaan, osoittaakseen toiselle, että pystyvät tarvittaessa puolustamaan taloudellista, symbolista (tieto, taidot, asema) ja sosiaalista pääomaansa, toisen uhkaa vastaan. Siten pyritään osoittamaan, että toisen ominaisuudet eivät riitä taistelun voittamiseksi, jos hän pyrkisi kiusaamalla tai muuten hyökkäämällä viemään ne pois.


title: Uhittelu

text: Jos kuitenkin uhittelussa toinen osapuoli häviää debatin, osanottajien tuleva suhde muodostuu hierarkkiseksi. Toinen joutuu siis luovuttamaan pääomiaan ja alistumaan toisen valtaan.


title: Fritz Buchloh

text: Fritz Buchloh (s. 26. marraskuuta 1909 Mülheim an der Ruhr − 22. heinäkuuta 1998 Mülheim) oli saksalainen jalkapallomaalivahti.


title: Fritz Buchloh

text: Buchloh pelasi 13 vuotta Mülheimin kaupunginosajoukkue VfB Speldorfissa. Hän kuului Saksan maajoukkueeseen vuodet 1932−1938 pelaten 16 ottelua mukaan lukien maailmanmestaruuskilpailut vuosina 1934 ja 1938.


title: Fritz Buchloh

text: Toisessa maailmansodassa Buchloh sai 11 luunmurtumaa ja ranskalaiset vangitsivat hänet. Hän oli Islannin maajoukkueen valmentajana 1949 ja ensimmäinen saksalainen valmentaja sodan jälkeen ulkomailla. Aktiiviuransa jälkeen Buchloh toimi myös valmentajana Schwarz-Weiss Essenissä, edustajana suuressa teollisuusyrityksessä sekä yrittäjänä.


title: Sunborn

text: Sunborn Oy on suomalainen monialakonserni, jonka päätoimialoja ovat hotelli- ja ravintolatoiminta, terveydenhuolto ja laivanrakennustoiminta. Konsernilla on toimintaa Suomen lisäksi Englannissa, Gibraltarilla ja Malesiassa. Konsernin ovat perustaneet Ritva ja Pekka Niemi.


title: Sunborn

text: Suomessa konserniin kuuluvat Naantalin ja Ruissalon kylpylät. Sunbornilla oli aiemmin hotellilaiva Naantalissa, nykyään Lontoossa ja Gibraltarilla. Konsernissa on eri toimintoihin erillisiä osakeyhtiöitä. Tällä hetkellä Suomessa toimivat mm. Sunborn Oy, Sunborn Saga Oy ja Sunborn International Oy.


title: Sunborn

text: Sunborn sai alkunsa vuonna 1973 nimellä Turun fysikaalinen hoitoasema, jota fysioterapeutiksi valmistunut Ritva ja ekonomiksi opiskellut Pekka Niemi hoitivat aluksi kahdestaan. Seuraavana vuonna yritys aloitti Aurinkomatkojen kanssa terveyslomatoiminnan Espanjassa. Turun fysikaalinen hoitoasema aloitti kuntoutustoiminnan Turun Ruissalon hotellissa 1977. Samana vuonna perustettiin Lääkintätekniikka Oy, joka erikoistui kylpylöissä ja kuntoutuslaitoksissa käytettävien laitteiden ja hoitoaineiden maahantuontiin, myyntiin ja huoltoon.


title: Sunborn

text: 1980-luvun alussa Niemet myivät Espanjan-toiminnot pois ja alkoivat panostaa toimintaan Lounais-Suomessa. Kuntoutusasemia perustettiin eri puolille Turkua, ja vuonna 1981 yhtiön nimeksi tuli Kuntoutusyhtymä – Rehab Group Oy. Marraskuussa 1984 avattiin keskieurooppalaistyylinen Naantalin Kylpylä jatkamaan kaupungin historiallisia kylpyläperinteitä. Kuntoutusyhtymä hankki Rantasipi-ketjulta omistukseensa Turun Hotelli Ruissalon vuonna 1986 ja kunnosti sen Ruissalon kylpyläksi. Molempien kylpylöiden asiakaskunta muodostui valtaosin sotaveteraaneista ja -invalideista sekä Kansaneläkelaitoksen kautta kuntoutukseen ohjatuista. Vuonna 1987 Kuntoutusyhtymä osti Düsseldorfista liikemieshotelli Saga Excelsiorin.


title: Sunborn

text: Naantalin Kylpylän rantaan ankkuroitiin kesäkuussa 1998 loistoristeilijää muistuttava laivahotelli Sunborn Yacht Hotel. Vuonna 2002 laivahotelli myytiin Englantiin ja sijoitettiin Lontoon Docklands-alueelle. Naantaliin tuli uusi, isompi laivahotelli Sunborn Princess. Vuonna 2007 Malesian Lumutiin perustettiin oma laivahotellien rakennustelakka Sunborn Marine. Lisäksi Sunborn neuvotteli vuonna 2011 kahden laivahotellin rakentamisesta STX Finlandin Turun telakalla.


title: Sunborn

text: Lontoossa toiminut laivahotelli myytiin 2008 Nigerian valtiolle. Se myytiin Myanmariin 2013 ja on toiminut siellä hotellialuksena kesästä 2014 alkaen.


title: Sunborn

text: Sunborn Princess siirrettiin huhtikuussa 2014 Naantalista Lontooseen ja sai nimekseen Sunborn London. Toinen nykyisistä Sunborn-hotellilaivoista aloitti toimintansa Gibraltarissa maaliskuussa 2014.


title: Sunborn

text: Sunborn avasi kasinon Gibraltarille toukokuussa 2015 yhdessä ahvenanmaalaisen PAFin kanssa. Sunbornin tytäryhtiöt tuovat maahan ammattikosmetiikkaa, kylpylälaitteita ja -tarvikkeita, hotellilukitustuotteita sekä hotellien ja kylpylöiden sisustustarvikkeita. Sunbornin omistukseen kuuluvat myös kunnostettu ravintola Pinella Turun Vanhalla Suurtorilla, ohjelmistoja suunnitteleva Pramedia Software sekä Lontoossa ja Turussa toimiva mainos- ja viestintätoimisto Pramedia.


title: Sunborn

text: Hotelliravintoloidensa lisäksi Sunborn huolehtii ravintolatoiminnasta muun muassa Naantalin Kaivohuoneella ja Turun Logomossa.


title: Sunborn

text: Vuonna 1993 Ritva ja Pekka Niemi perustivat yleishyödyllisen Ruissalo Säätiön, jonka ikääntyville tarkoitettuja yksityisiä palvelutaloja, Saga-seniorikoteja, on Turussa, Helsingissä ja Raumalla.


title: Simon Gerrans

text: Simon Gerrans (s. 16. toukokuuta 1980 Melbourne) on australialainen maantiepyöräilijä, joka kilpaili ammattilaisena 2005−2018.


title: Simon Gerrans

text: Gerrans voitti vuoden 2008 Ranskan ympäriajon 15. etapin, joka oli Italian Prato Nevosoon päättynyt vuorietappi. Hän kuului neljän ajajan kärkiryhmään, joka karkasi pääjoukolta jo etapin alkuvaiheessa pysyen irti maaliin saakka. Gerrans voitti vuorenhuipulle päättyneen etapin kukistettuaan loppukirissä Egoi Martínezin ja Danny Paten.


title: Simon Gerrans

text: Italian ympäriajossa 2009 Gerrans voitti Bolognaan päättyneen 14. etapin. Hän oli mukana irtiottoryhmässä, josta karkasi etapin päättäneessä San Lucan nousussa. Hän voitti samana vuonna myös UCI ProTour -sarjaan kuuluneen GP Ouest-France -kilpailun oltuaan loppukirissä paras viiden miehen kärkiryhmästä. Espanjan ympäriajossa 2009 hän voitti Murciaan päättyneen kymmenennen etapin ennen irtiottokumppaneitaan Ryder Hesjedalia, Jakob Fuglsangia ja Aleksandr Vinokurovia. Hän voitti maantieajon Australian-mestaruuden 2012.


title: Simon Gerrans

text: Gerrans voitti 2012 Milano – San Remo -suurklassikon kukistettuaan loppukirissä irtiottokumppaninsa Fabian Cancellaran ja Vincenzo Nibalin. Ranskan ympäriajossa 2013 hän voitti Korsikalla ajetun kolmannen etapin oltuaan nopein 89 miehen kärkijoukosta. Seuraavana päivänä hänen tallinsa Orica-GreenEDGE voitti joukkueaika-ajon ja Gerrans nousi kokonaiskilpailun johtoon.


title: Simon Gerrans

text: Gerrans voitti maantieajon Australian-mestaruuden 2014. Hän voitti saman vuoden Liège–Bastogne–Liège-monumentin noustuaan viime metreillä voittoon ennen Alejandro Valverdea ja Michał Kwiatkowskia. Syyskuussa 2014 hän voitti World Tour -kilpailut Grand Prix Cycliste de Québec ja Grand Prix Cycliste de Montréal. Québecin kilpailun hän oli voittanut myös 2012. Ponferradan MM-kilpailuissa hän sai maantieajossa hopeaa sekunnin Michał Kwiatkowskille hävinneenä.


title: Simon Gerrans

text: Tour Down Under -etappikilpailun hän on voittanut 2006, 2012, 2014 ja 2016.


title: Simon Gerrans

text: Lähde: Cycling Archives, Pro Cycling Stats


title: Raouf Bouzaiene

text: Raouf Bouzaiene (, s. 16. elokuuta 1970 Sousse, Tunisia) on tunisialainen entinen jalkapalloilija, pelipaikaltaan vasen laitapuolustaja ja keskikenttäpelaaja.


title: Raouf Bouzaiene

text: Bouzaienen ura alkoi Ranskassa, jossa hän pelasi vuosien 1990–1997 aikana Ligue 2 sarjatasolla ja viimeisellä kaudellaan Ligue 1:ssä Châteaurouxin paidassa. Bouzaiene palasi kotimaahansa Tunisiaan vuonna 1998, jolloin hän edusti Club Africainia kolmen kauden verran ennen paluutaan Eurooppaan. Tällä kertaa Bouzaiene matkasi Italiaan Serie B:ssä pelanneeseen Genoaan. Kahden kauden jälkeen Bouzaiene päätti lopettaa uransa kotimaassaan ja synnyinkaupunkinsa joukkueessa ES Sahelissa.


title: Raouf Bouzaiene

text: Bouzaiene teki ensi esiintymisensä maajoukkueessa vuonna 1994, jonka jälkeen hän edusti maataan muun muassa vuoden 2002 MM-kisoissa. Bouzaiene pelasi urallaan 43 maaottelua ja teki niissä 2 maalia.


title: Al Lettieri

text: Alessandro "Al" Lettieri (24. helmikuuta 1928 New York, New York – 18. lokakuuta 1975 New York, New York) oli yhdysvaltalainen näyttelijä.


title: Al Lettieri

text: Lettieri opiskeli maineikkaassa The Actors Studiossa. Parhaiten hänet muistetaan Virgil Sollozzona "Kummisetä"-elokuvassa. Hän sai roolin elokuvan nimihahmoa esittäneen hyvän ystävänsä Marlon Brandon kautta. He olivat näytelleet yhdessä kerran aiemminkin, elokuvassa "Yö ilman armoa" (1968).


title: Al Lettieri

text: Lettieri edusti gangsteri-maailman hahmoja monissa muissakin elokuvissa 1970-luvulla, kuten Steve McQueenin tähdittämässä ja Sam Peckinpahin ohjaamassa trillerissä "Pakotie" (1972), Charles Bronsonin toimintaelokuvassa "Raakaa peliä" ja John Waynen elokuvassa "McQ", molemmat 1974.


title: Al Lettieri

text: Lettieri kuoli sydänkohtaukseen vain 47 vuoden ikäisenä. Häneltä jäi kaksi lasta, joista toinen, Alda Lettieri, näyttelee teatterissa New Yorkissa.


title: Olivier Allamand

text: Olivier Allamand (s. 31. heinäkuuta 1969, La Tronche) on ranskalainen freestylehiihtäjä ja olympiamitalisti. Hän voitti hopeaa Albertvillen olympialaisissa 1992 kumparelaskussa. Allamand osallistui kumparelaskuun myös Lillehammerin olympialaisissa 1994 ja sijoittui kuudenneksi.


title: Hans Jakob

text: Hans Jakob (s. 16. kesäkuuta 1908 München − 23. maaliskuuta 1994 Regensburg) oli saksalainen jalkapallomaalivahti.


title: Hans Jakob

text: Jakob aloitti jalkapalloilun hänen vanhempiensa kotikaupungissa Regensburgissa, jossa hän aloitti Regensburger Turnerschaftissa. Vuosina 1926−1942 hän pelasi yli tuhat ottelua SSV Jahn Regensburgissa. Toisen maailmansodan aikana hän asui Ylä-Baijerissa ja pelasi kolme vuotta Bayern Münchenissä.


title: Hans Jakob

text: Jakob pelasi vuosien 1930 ja 1939 välillä Saksan maajoukkueessa 38 ottelua, joista yhden vuoden 1934 maailmanmestaruuskilpailuiden voittoisassa pronssiottelussa Itävaltaa vastaan. Hän oli mukana myös seuraavissa kilpailuissa vuonna 1938, mutta ei päässyt kentälle. Hän osallistui myös Berliinin olympialaisiin vuonna 1936.


title: Hans Jakob

text: Aktiiviuransa jälkeen Jakob työskenteli entisessä seurassaan SSV Jahn Regensburgissa, jonka B-joukkueen valmentajana hän toimi kauden 1959−1960. Vuonna 1949 hän julkaisi omaelämänkertansa "Durch ganz Europa - von Tor zu Tor" (Läpi koko Euroopan − maalista maaliin).


title: Bernhard Kohl

text: Bernhard Kohl (s. 4. tammikuuta 1982 Wolkersdorf im Weinviertel, Ala-Itävalta) on itävaltalainen entinen maantiepyöräilijä. Hän oli hyvä mäkiajaja.


title: Bernhard Kohl

text: Kohl aloitti ammattilaisuransa vuonna 2005 edustaen ensimmäiset kaksi vuotta T-Mobile-tallia. Hän sijoittui Dauphiné Libérén kokonaiskilpailussa kolmanneksi 2006. Samana vuonna hän voitti Itävallan maantieajomestaruuden.


title: Bernhard Kohl

text: Kohl siirtyi Gerolsteiner-joukkueseen vuonna 2007, jolloin hän sijoittui Ranskan ympäriajon nuorten kilpailussa neljänneksi. Ranskan ympäriajossa 2008 hän sijoittui Hautacamiin päättyneellä, vuoristossa ajetulla kymmenennellä etapilla neljänneksi. 15. osuuden loppunousussa hän oli paras kokonaiskilpailun kärkiajajista sijoittuen etapilla viidenneksi. Tämän myötä hän nousi yhteistilanteessa toiseksi ja siirtyi mäkikilpailun kärkeen. Hän piti mäkipaidan hallussaan maaliin saakka ja sijoittui kokonaiskilpailussa lopulta kolmanneksi.


title: Bernhard Kohl

text: Gerolsteinerin manageri Hans-Michael Holzer ilmoitti 13. lokakuuta 2008 Kohlin kertoneen hänelle, että hänen on ilmoitettu jääneen Ranskan ympäriajon aikana kiinni EPO CERA -hormonin käytöstä . Pari päivää myöhemmin Kohl itse tunnusti sortuneensa kiellettyjen aineiden käyttöön nopeuttaakseen palautumistaan kesäkuussa sattuneesta kaatumisesta. Marraskuussa 2008 hän sai kahden vuoden kilpailukiellon sekä menetti Ranskan ympäriajon mäkikilpailun voiton että kokonaiskilpailun kolmannen sijan. Kohl ilmoitti seuraavana vuonna lopettavansa maantiepyöräilyn, koska hänen mukaan menestyminen maailman huipulla ei olisi mahdollista ilman dopingia.


title: Robert Benson

text: Robert John ”Bobby” Benson (18. toukokuuta 1894 Winnipeg – 7. syyskuuta 1965) oli kanadalainen jääkiekkoilija ja olympiavoittaja. Hän oli vasempana puolustajana Winnipeg Falconsin joukkueessa, joka voitti kultaa Antwerpenin kesäolympialaisissa 1920.


title: Totální nasazení

text: Totální nasazení (myös Totalni nasazeni) on tšekkiläinen Oi!Punk/Hardcore Punk -bändi. Bändi on perustettu vuonna 1990. Yhtyeen musiikista voi kuulla miten he ovat yhdistäneet vanhaa punkia ja jopa kansanlauluja. Uuden kokoopanon myötä, yhtyeen sanoitusten teemaksi ovat tulleet historialliset tapahtumat ja ajanjaksot, jotka ovat koetelleet entistä Tšekkoslovakiaa. Yhtye on myöskin tehnyt monia musiikkivideoita liittyen historiaan.


title: Totální nasazení

text: Yhtye aloitti punk-metal yhtyeenä Dehöt loppuvuodesta 1990. Syyskuussa 1991 he levyttivät demon nimeltä "Wiktorovy ostatky". Demon jälkeen yhtyeestä erosi jäseniä ja perustettiin Totální nasazení. Yhtye ilmoitti heidän viimeiseksi albumiksi Krokodýl Ghandeen. Aikaisemmin yhtye ilmoitti lopettaneensa, mutta yhtye päätti kuitenkin jatkaa, joskin vajavaisella kokoonpanolla, johon liittyi kitaristi Karel Máša.


title: Jeff Stryker

text: Jeff Stryker (oikelta nimeltään Charles Casper Peyton, s. 21. elokuuta 1962 Carmi, Illinois Yhdysvallat) on yhdysvaltalainen pornonäyttelijä, joka on näytellyt biseksuaalina, homona ja heterona eri elokuvissa. Hän elää nykyisin Kaliforniassa.


title: Jeff Stryker

text: Jo 11 vuoden ikäisenä Jeff Stryker aloitti bodaamisen ja kehonsa rakentamisen. Hänet löydettiin aikuisviihteen pariin vasta 26 vuotiaana ja tämän teki tuottaja John Travis.


title: Jeff Stryker

text: Hänellä on ollut oma tuotantoyhtiönsä veljensä kanssa, joka tuotti suuren osan hänen elokuvistaan.


title: Kempen

text: Kempen on kaupunki Saksassa Nordrhein-Westfalenin osavaltion Viersenin piirikunnassa. Kaupunki kuuluu Düsseldorfin hallintopiiriin. Asukkaita Kempenissä oli 30. kesäkuuta 2007 36 161 ja väestötiheys oli 526 as/km². Kaupungin pinta-ala on 68,79 km². Kempenin pormestari on Karl Hensel.


title: Kempen

text: Kempenin naapurikunnat ja -kaupungit ovat Wachtendonk, Kerken ja Rheurdt pohjoisessa, Neukirchen-Vluyn koillisessa, Krefeld idässä, Tönisvorst etelässä ja Grefrath lännessä.


title: Kempen

text: Kaupungissa on seitsemän peruskoulua (), yksi Hauptschule, yksi Realschule, kaksi lukiota () ja yksi koulu oppimisvaikeuksista kärsiville ().


title: Kempen

text: Kempenin yhteistyökaupunkeja ovat Wambrechies Ranskassa (vuodesta 1972), Orsay Ranskassa (vuodesta 1973), East Cambridgeshire Englannissa (vuodesta 1978) ja Werdau Saksin osavaltiossa (vuodesta 1990).


title: Kempen

text: Ensimmäinen dokumentoitu maininta Kempenistä on vuodelta 1186. Noin vuonna 1290 Kempen linnoitettiin. 3. marraskuuta 1294 Kempen tunnustettiin virallisissa dokumenteissa kaupungiksi. 1400-luvulla kaupungin asukasluku oli noin 4 200 ja kaupungin talous ja kulttuuri kukoistivat. Vuosina 1542–1543 kaupunki oli uskonpuhdistuksen keskus Niederrheinin alueella. Vuonna 1579 rutto tappoi lähes puolet kaupungin asukkaista.


title: Kempen

text: Vuonna 1642 ranskalaiset, hesseniläiset, weimarilaiset sotajoukot valloittivat ja tuhosivat kaupungin Hessenin sodan aikana. Sota oli osa kolmikymmenvuotista sotaa. Vuosina 1794–1814 Kempen oli Ranskan vallan alla. Vuonna 1815, Wienin kongressiin jälkeen kaupungista tuli osa Preussia. Vuonna 1966 Kempenin vanhankaupungin restaurointi alkoi. Vuonna 1970 Hüls, St. Hubert, Tönisberg ja Schmalbroich liittyivät Kempeniin. 3. marraskuuta 1994 vietettiin Kempenin 700-vuotisjuhlia.


title: Hakui

text: Hakui () on Japanin kaupunki Honshūn saarella Chūbun tai Hokurikun alueella Ishikawan prefektuurissa. Se sijaitsee Noton niemimaan lounaisosassa Japaninmeren rannikolla Kanazawan pohjoispuolella. Hakuissa on 22 238 asukasta (vuonna 2017) ja sen pinta-ala on 81,85 neliökilometriä.


title: Hakui

text: Hakuille annettiin kaupunkioikeudet vuonna 1958. Kaupunkia palvelee JR Nishi-Nihonin Nanao-linja.


title: Haematopota

text: Haematopota on paarmoihin kuuluva kärpässuku. Suvun tunnetuin edustaja Suomessa on suppupaarma ("Haematopota pluvialis"). Suvun lajeja tavataan kaikkialla maailmassa lukuun ottamatta Etelä-Amerikkaa, Australaasiaa ja arktisia alueita. Ne ovat harvinaisia myös Pohjois-Amerikassa. Eri lajit muistuttavat suuresti toisiaan.


title: Haematopota

text: Suvun lajit ovat hoikkia, keskikokoisia kärpäsiä, joiden perusväri on harmaa tai harmaanruskea. Silmien pohjaväri on tumma ja niissä erottuu värikkäitä vaakasuuntaisia raitoja, jotka muodostavat siksak-kuvion. Pää on ylhäältä katsottuna voimakkaasti kolmiomainen. Tuntosarvet ovat melko lyhyet. Tuntosarven uloin jaoke on suora ja siinä on vain kolme kärkisegmenttiä. Siivet ovat kokonaan tummanharmaan kirjavat. Lepoasennossa siivet ovat tiukasti vartalonmyötäisenä, mikä tekee ryhmän tunnistamisesta helppoa. Lentävät äänettömästi. Monista muista paarmoista poiketen suvun lajit ovat aktiivisia ja purevat myös pilvisellä säällä. Vain naaraat imevät verta, koiraat elävät kukkien medellä.


title: Haematopota

text: Suomessa on tavattu kolme "Haematopota"-lajia, jotka "H. pluvialis"ta lukuun ottamatta ovat varsin harvinaisia.


title: Bob ja Ray

text: Bob ja Ray oli yhdysvaltalainen koomikkopari, johon kuuluivat Bob Elliott ja Ray Goulding. He tapasivat bostonilaisella WHDH-radioasemalla vuonna 1946, jossa Elliott toimi tiskijukkana ja Goulding uutistoimittajana. Parin huumorintaju oli samantyyppinen ja radioasema antoi heille lähes välittömästi oman ohjelmansa "Matinee With Bob & Ray".


title: Bob ja Ray

text: Vuonna 1951 parivaljakko siirtyi valtakunnalliselle NBC:lle, jolta he saivat oman radio-ohjelmansa lisäksi myös oman televisiosarjan.. Televisiosarja päättyi 1953, mutta työ radiossa jatkui. Seuraavat yli 30 vuotta "The Bob and Ray Show" oli kuultavissa vuoroin NBC:n, CBS:n ja The Mutual Broadcasting Systemin kautta. Viimeisen 1982–1987 esitetyn sarjan lähetti NPR.


title: Bob ja Ray

text: "Bob ja Ray" pääsivät Radio Hall of Fameen vuonna 1995.


title: Astro City

text: Astro City on Kurt Busiekin ja Brent Andersonin luoma supersankarisarjakuva. Astro City kertoo enimmäkseen superväen asuttamasta kaupungista Astro Citystä.


title: Astro City

text:
Image Comics julkaisi ensimmäisen sarjan vuonna 1995, ja sen jälkeen sitä on julkaissut Homage Comics (nykyisin osa Wildstormia). Lehteä ei ole julkaistu suomenkielellä.
Astro Cityn kaupunkia kutsuttiin alun perin Romeyn putoukseksi kunnes se nimettiin uudelleen toisen maailmansodan jälkeen Astro Cityksi siellä olleen sankarin Astro-Nautin mukaan. Hän uhrautui pelastaakseen kaupungin tuholta.


title: Astro City

text: Astro Cityn maailmassa on monia sankareita ja roistoja. Alla on listattu muutamia tärkeimpiä henkilöitä.


title: Eritrean lippu

text: Eritrean lippu on Eritrean käyttämä tunnus, joka on otettu käyttöön 5. joulukuuta 1995. Sen punaisessa osassa on seppele, jonka sisässä on oliivioksa, joka symboloi vuonna 1952 johdettua lippua. Myös aiemmissa Eritrean lipuissa on ollut seppele ja oliivioksa. Eritrean presidentin lippu on lähestulkoon samanlainen kuin valtiolippu, mutta siinä on oliivioksan sijaan kameli ja Eritrean vaakuna.


title: Vietnamin kansalaiset Taiwanissa

text: Taiwanin suurimman siirtolaisryhmän muodostavat saarella asuvat Vietnamin kansalaiset. Noin 80 000 tuhannesta saarella asuvasta vietnamilaisesta arviolta 60 000 työskentelee kotiapulaisena. Noin 16 000 tehtaissa ja 2 000 telakkateollisuudessa. 42 % asuu Taipein suurkaupunkialueella ja Taoyuanin maakunnassa. Lisäksi saarella asuu 118 300 vietnamilaista naista, jotka ovat parisuhteessa taiwanilaisen miehen kanssa.


title: Vietnamin kansalaiset Taiwanissa

text: Taiwan on yksi vietnamilaisten merkittävimmistä kohteista. Vuonna 2002 kaikista Vietnamin ulkopuolella asuvista henkilöistä 28,5 % asui Taiwanissa. Enemmän vietnamilaisia asuu vain Malesiassa.


title: Vadstenan kunta

text: Vadstenan kunta () on Itä-Götanmaan läänissä sijaitseva Ruotsin kunta. Maakuntajaossa se kuuluu Itä-Götanmaahan. Kunnan keskustaajama on Vadstena.


title: Vadstenan kunta

text: Kunnan maapinta-ala on 191,60 neliökilometriä (1.1.2016) ja asukasluku 7 407 henkeä (31.12.2015).


title: Vadstenan kunta

text: Vätternin itärannalla sijaitsevan Vadstenan nähtävyyksiä ovat muun muassa Vadstenan linna, Vadstenan birgittalaisluostari, jonka abbedissa oli Pyhä Birgitta, sekä luostarikirkko, sairaala ja Mårten Skinnaren talo. Vadstenan ja eteläpuolisen naapurikunnan Ödeshögin rajalla on Omberg-niminen 264 metriä korkea horsti. Vadstenassa toimii yli 600 yritystä.


title: Vadstenan kunta

text: Vadstenan ystävyyskaupunkeja ovat Suomessa Naantali, Tanskassa Bogense, Norjassa Svelvik ja Islannissa Patreksfjörður.


title: Vadstenan kunta

text: Vadstenan alueelta on tehty kansainvaellus- ja viikinkiaikaisia hopea- ja kultalöytöjä. Ympäristöstä löydetty riimukivi viittaa Vadstenan erikoisasemaan myöhäisrautakaudella. Motalalaisen Askan kylän ja vadstenalaisen Hagebyhögan kylän lähistöltä sijaitsevista haudoista on löydetty muun muassa aseita, hopeakoruja ja arabialaisia hopearahoja. Hopeakoruja käyttivät soturit ja viikinkiaikaiset naiset. Askassa sijaitsevat myös todennäköisesti myöhäisrautakaudelta peräisin olevat, Itä-Götanmaan suurimmat kumpuhaudat.


title: Vadstenan kunta

text: Vadstena (nykyinen Vadstenan taajaman alue) alkoi kehittyä 1200-luvulla rakennetun ja 1360-luvulla birgittalaisluostariksi muutetun luostarin ympäristöön. Kuningatar Margareeta I myönsi Vadstenalle kaupunkioikeudet 8. joulukuuta 1400, ja pian sen jälkeen kaupunkiin rakennettiin raatihuone. Vadstenasta muotoutui keskiajalla tärkeä uskonnon ja kulttuurin keskus. Siellä oli muun muassa aikansa Pohjoismaiden suurin kirjasto. Ennen uskonpuhdistusta luostarin merkitys oli vähentynyt, ja vuonna 1595 se suljettiin kokonaan. Kuningas Kustaa Vaasa rakennutti 1500-luvun puolivälissä linnan suojaamaan kaupunkia smoolantilaisten ja tanskalaisten hyökkäyksiltä. Myöhemmin linna kunnostettiin Kustaa Vaasan pojan, Itä-Götanmaan ja Dalslandin herttuan Magnus Vaasan asunnoksi. Vuonna 1568 kuninkaaksi nousseen Juhana III teettiin linnalle nykyisen renessanssityylisen asun. 1770-luvulla kaupungissa asui noin 1 400 asukasta, 1800-luvun jälkipuoliskolla yli 2 000 asukasta ja vuonna 2005 5 612.


title: Vadstenan kunta

text: Sana "Vadstena" tarkoittaa kivitaloa veden vierellä. Nimen arvellaan viittaavan Birger-jaarlin veljen Elavus Maununpojan omistamaan Vadstena-nimiseen tilaan. Vadstena eli "Vastenis" mainitaan Elavuksen kirjoittamassa latinankielisessä kirjeessä vuodelta 1268.


title: Vadstenan kunta

text: Vadstenassa vietettiin vuonna 2003 Pyhän Birgitan syntymän 700-vuotisjuhlavuotta.


title: Vadstenan kunta

text: Vuoden 1862 kuntauudistuksessa Vadstenan kaupungista muodostettiin kaupunkikunta. Vuoden 1862 lopussa Vadstenassa oli 2 514 asukasta, joten se oli tuolloin Ruotsin 40. suurin kaupunki.


title: Vadstenan kunta

text: Nykyinen Vadstenan kunta koostuu Vadstenan kaupungista ja joukosta entisiä maalaiskuntia. Nämä maalaiskunnat olivat Hagebyhöga, Herrestad, Hov, Källstad, Nässja, Orlunda, Rogslösa, Sankt Per, Strå, Väversunda ja Örberga. Vuoden 1911 aluejaossa Hagebyhöga ja Orlunda kuuluivat Askan kihlakuntaan, Hov Göstringin kihlakuntaan ja loput kahdeksan kuntaa Dalin kihlakuntaan. Vadstenan kaupunki ei kuulunut mihinkään kihlakuntaan.


title: Vadstenan kunta

text:
Vuoden 1952 kuntauudistuksessa alueelle muodostettiin neljä suurkuntaa:
Vadstenan kuntamuoto oli kaupunki, ja muut kolme olivat maalaiskuntia.


title: Vadstenan kunta

text: Östgöta-Dal liitettiin Vadstenan kaupunkiin jo vuonna 1967. Vuoden 1971 kuntauudistuksessa siirryttiin yhtenäiseen kuntamuotoon ja muodostettiin Vadstenan kunta yhdistämällä Vadstenan kaupunki ja osa Folkungan kunnasta. Folkungasta liitettiin Vadstenaan vain Hovin seurakunta ja muut kunnan alueet liitettiin Boxholmin ja Mjölbyn kuntiin.


title: Vadstenan kunta

text: Vadstenan ja Askan kunnat liitettiin vuonna 1974 vielä Motalan kuntaan. Kuitenkin jo vuonna 1980 Vadstenan kunta muodostettiin uudelleen. Ennen Motalaan liittämistä Vadstenaan kuuluneiden alueiden lisäksi siihen liitettiin myös Hagebyhögan ja Orlundan seurakunnat.


title: Vadstenan kunta

text: Vadstenan kunta sijaitsee Itä-Götanmaan läänissä Ruotsin toiseksi suurimman järven Vätternin itärannalla. Vadstenan kokonaispinta-ala on 413,26 km², josta 191,60 km² on maata ja 221,66 km² vesialueita. Vesialueista 205,20 km² kuuluu Vätterniin ja 16,46 km² on muita vesialueita, joista merkittävin on Tåkern-järvi. Vuonna 2007 kunnassa oli 142,52 km² peltoa, joten saman ajankohdan maapinta-alaan vertaamalla saadaan peltojen osuudeksi 78,1 prosenttia kunnan maapinta-alasta.


title: Vadstenan kunta

text: Vadstenan naapurikunnat ovat pohjoisessa Motala, kaakossa Mjölby ja etelässä Ödeshög. Lisäksi kunnalla on järvirajaa Vätternin länsipuolella sijaitsevan Karlsborgin kanssa. Kuntaan kuuluvat taajamat () Borghamn ja Vadstena sekä kylistä esimerkiksi Hagebyhöga, Herrestad, Hov, Källstad, Nässja, Orlunda, Rogslösa, Strå, Väversunda ja Örberga. Kunnan keskuspaikka on Vadstena, jossa muun muassa kunnantalo sijaitsee.


title: Vadstenan kunta

text: Vadstenan eteläosassa sijaitsee Tåkern-järvi. Osa järvestä kuuluu Ödeshögiin ja Mjölbyhyn. Tåkern on tunnettu erityisesti runsaasta linnustostaan. Osa järvellä tavatuista 270 lintulajista on yleisiä ympäri vuoden, kun taas osa on erittäin harvinaisia ja on tavattu ainoastaan kerran. Yleisiä lintuja ovat muun muassa keltavästäräkki, ruskosuohaukka, viiksitimali ja sääksi. Syksyisin etelään muuttavia lintuja pysähtyy Tåkern-järvelle suurin joukoin. Lisäksi järvellä on runsas ja ainutlaatuinen kasvisto. Järvestä Vätterniin, suunnilleen keskellä kuntaa, virtaa Mjölnajoki.


title: Vadstenan kunta

text: Kunnan alueella sijaitsee kaksi luonnonsuojelualuetta. Toinen on 23 hehtaarin kokoinen Ruotsin valtion omistama Ombergsliden. Alueen maaperä on kalkkipitoista mutta vähäravinteista. Ombergslidenillä elää muun muassa lukuisia perhoslajeja sekä kämmeköitä, kuten ainoastaan muutamilla paikoilla Ruotsissa elävä tuoksukirkiruoho ("Gymnadenia odoratissima"). Myös kimalaisorho, punakämmekkä ja punakko viihtyvät alueella. Punakko on jäänne ajalta, jolloin jääpeite perääntyi alueelta. Ombergslidenillä kasvaa myös yökönlehtiä. Omberg-nimisen horstin itäisellä rinteellä on monia pieniä soita. Kostean ja kalkkipitoisen ympäristön ansiosta luonnonsuojelualueella on myös useita harvinaisia nilviäislajeja. Ombergslidenin korkeimmilta kohdilta näkee Tåkern-järvelle.


title: Vadstenan kunta

text: Toinen luonnonsuojelualueista on valtion omistama Kastad kulle torräng, jonka laajuus on 3,5 hehtaaria. Kastad kulle torräng on kalkkipitoinen drumliini, jolla on epätavallista kasvistoa. Luonnonsuojelualueen eteläosassa esiintyy erittäin harvinaista "Astragalus inflexus" -kurjenhernelajia. Sitä kasvaa Manner-Ruotsissa ainoastaan viidessä paikassa läntisellä Itä-Göötanmaalla. Muita kasveja ovat muun muassa tupsulinnunruoho, ketotörmäkukka ja pikkuluppio. Linnuista alueella elävät muun muassa pikkulepinkäinen, pensaskerttu ja mustarastas. Lisäksi alueella tavataan metsäkauriita ja jäniksiä.


title: Vadstenan kunta

text: Kastad kulle torrängin lähistöllä on kolme pystyssä olevien kivien ryhmää. Kivet ovat ympyränmuotoisessa asetelmassa, ja ne ovat osa rautakautista hautausmaata. Kastad kullella on aikoinaan laidunnettu, ja siellä on ollut soranottopaikka.


title: Vadstenan kunta

text: Vadstenassa on viileät ja pilviset talvet. Kesät ovat osittain pilvisiä.


title: Vadstenan kunta

text: Vuodesta 1805 vuoteen 1855 käsityöläisyys oli ylivoimaisesti tärkein ala Vadstenan kaupungissa. Vuonna 1900 teollisuus oli 33,4 prosentin osuudella tärkein ala ja palvelusektori 24 %:n osuudella toinen. Vuonna 1930 palvelusektori oli 34,7 %:n osuudella ensimmäinen ja teollisuus 24,9 %:lla toinen. Vuonna 1960 palvelusektorilla oli 48 %:n osuus ja teollisuudella 33,2 %:n osuus.


title: Vadstenan kunta

text: Nykyisin Vadstenassa kunnassa toimii yli 600 yritystä. Kunnan suurimmat yritykset ovat Fredriksons Verkstads AB 225 työntekijällään ja ABS Pump AB yli sadalla työntekijällään.


title: Vadstenan kunta

text:
Maaliskuussa 2007 Vadstenan asukkaista neljä prosenttia oli työttömiä. Itä-Götanmaan läänissä ja koko Ruotsissa työttömiä oli viisi prosenttia. Maaliskuussa 2008 Vadstenassa oli edelleen neljän prosentin työttömyys. Ainoastaan miespuolisten työttömien määrä oli vähentynyt 91:stä 70:een. Naispuolisia työttömiä maaliskuussa 2008 oli 78. Itä-Götanmaan läänissä työttömyys oli edelleen 5 % ja koko Ruotsissa 4 %.
Vadstenan kahdeksan tavallisinta ammattia vuonna 2006 olivat terveydenhoitohenkilö, koneenkäyttäjä mineraalin ja metallin käsittelyssä, asentaja, tuote-esittelijä, peruskoulunopettaja, myyjä (sisäänostaja, meklari), rakennustyöläinen ja insinööri (teknikko).


title: Vadstenan kunta

text: Taulukko Vadstenan työpaikoista vuonna 2006 aloittain:


title: Vadstenan kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken Vadstenan kunnassa vuonna 2010. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Vadstenan kunta

text: Vadstenan asukasluku vuoden 2008 lopussa oli 7 475 asukasta, joista naisia oli 3 812 eli 51 % ja miehiä 3 663 eli 49 %. Asukkaista 0–6-vuotiaita on 444 eli 6 %, 7–17-vuotiaita 965 eli 12,9 %, 18–24-vuotiaita 537 eli 7,2 %, 25–44-vuotiaita 1 482 eli 19,8 %, 45–64-vuotiaita 2 177 eli 29,1 %, 65–79-vuotiaita 1 267 eli 16,9 % ja yli 80-vuotiaita 603 eli 8,1 %. Vuonna 2008 kuntaan syntyi elävänä 48 lasta. Samana vuonna kuoli 104 ihmistä. Vuoden 2011 lopussa kunnan väestö jakautui eri ikäryhmiin seuraavasti:


title: Vadstenan kunta

text: Kunnan keskustaajamassa Vadstenassa asui vuoden 2010 lopussa 5 613 asukasta, joka vastasi 75,9 prosenttia kunnan väestöstä. Taajamien ulkopuolella asui tuolloin 1 778 asukasta. Aikaisemmin taajamana ollutta Borghamnia ei enää vuonna 2010 luokiteltu taajamaksi pienentyneen väkiluvun vuoksi. Borghamnin lisäksi Skedet on laskettu taajamaksi vuoden 1960 tilastossa.


title: Vadstenan kunta

text: Taajamien ulkopuolinen väestö voidaan jakaa edelleen pientaajamissa () sekä taajamien ja pientaajamien ulkopuolella asuviin. Vuoden 2010 perusteella Vadstenan kunnassa oli kolme pientaajamaa: Borghamn (149 asukasta), Rogslösa (90 asukasta) ja Skedet (92 asukasta). Yhteensä niissä asui 331 henkilöä eli 4,5 % kunnan asukkaista. Taajamien ja pientaajamien ulkopuolella oli 1 447 asukasta eli 19,6 % kunnan väestöstä.


title: Vadstenan kunta

text: Aikaisempien vuoden 2005 tietojen perusteella Vadstenan taajamassa asui 5 612 asukasta, joka oli 74,6 % koko kunnan väkiluvusta. Kunnan toisessa taajamassa Borghamnissa asui 227 ihmistä eli 3,0 %. Pientaajamissa asui 206 ihmistä eli 2,7 % kunnan väestöstä. Taajamien ja pientaajamien ulkopuolella asui 1 482 ihmistä eli 19,7 %.


title: Vadstenan kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 66 Suomessa syntynyttä, mikä vastasi 0,9 prosenttia kunnan väestöstä. Vielä vanhempien vuoden 1984 lopun tietojen mukaan 2,4 prosenttia kunnan asukkaista oli ulkomailla syntyneitä. Tuolloin kunnassa asui 49 Suomessa syntynyttä, mikä vastasi 0,7 prosenttia kunnan väestöstä.


title: Vadstenan kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 185 556 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 85 000 kruunua.


title: Vadstenan kunta

text: Vadstenan kunnan väkiluvun kehittymistä vuodesta 1950 vuoteen 2010 on havainnollistettu seuraavassa kuviossa:


title: Vadstenan kunta

text: Vadstenan kunnanjohtaja on Margareta Cederberg. Vadstena kuuluu Linköpingin käräjäoikeuden piiriin. Ylintä päätösvaltaa Vadstenassa käyttää 35 jäsenestä koostuva kunnanvaltuusto, jonka jäsenet kunnan asukkaat valitsevat suoralla vaalilla neljän vuoden välein.


title: Vadstenan kunta

text: Vuonna 2010 pidetyissä kunnallisvaaleissa Vadstenan kunnanvaltuustoon valittiin 35 edustajaa. Varalla on 22 edustajaa. Vuoden 2010 vaaleissa Maltillinen kokoomus (M) sai Vadstenan kunnanvaltuustoon yhdeksän edustajaa. Keskustapuolue (c), Kansanpuolue liberaalit (fp), Kristillisdemokraatit (kd) ja Ympäristöpuolue vihreät saivat kukin kolme edustajaa. Sosiaalidemokraattinen työväenpuolue (S) sai 12 edustajaa. Vasemmistopuolue (V) ja Ruotsidemokraatit (SD) saivat kumpikin yhden edustajan. Kunnanvaltuuston puheenjohtaja on Bo Johansson (C), varapuheenjohtaja Caroline Unéus (M) ja toinen varapuheenjohtaja Lars Gunnar Karlsson (S).


title: Vadstenan kunta

text: Vadstenan kunnanvaltuustossa oli vuonna 1919 alkaneesta kaudesta vuoteen 1949 saakka 21 paikkaa. Vuonna 1950 alkaneella kaudella valtuuston koko kasvoi 27 paikkaan. Nykyinen koko, 35 paikkaa, otettiin käyttöön vuonna 1966 alkaneesta kaudesta lähtien. Samana vuonna Vadstena ja Östgöta-Dal päättivät yhdistyä vuoden 1967 alusta lähtien. Vuonna 1938 alkaneesta valtuustokaudesta lähtien sosiaalidemokraattinen työväenpuolue on ollut Vadstenan suurin puolue. Maltillinen kokoomus oli ennen tätä suurin puolue. Maltillinen kokoomus ja keskustapuolue olivat 1970-luvulta 1990-luvun alkuun osuneilla valtuustokausilla lähes tasavahvoja. Nykyisin maltillinen kokoomus on jälleen toiseksi suurin.


title: Vadstenan kunta

text: Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Vadstenan kunnanvaltuustossa vuodesta 1973 lähtien. Vuosina 1973–1976 luvut ovat nollia, koska tuolloin Vadstena oli vielä osa Motalan kuntaa.


title: Vadstenan kunta

text: Muiden puolueiden paikat vuosina 1982 ja 1985 kuuluivat SKP:lle.


title: Vadstenan kunta

text: Vadstenan kunnassa on sekä kunnallisia että yksityisiä esikouluja. Lisäksi kunnassa on perhepäiväkoteja.


title: Vadstenan kunta

text: Kunnassa on kolme kunnallista peruskoulua (), jotka ovat Petrus Magni skola, Katarinaskolan ja Rogslösa- och S:t Persskolans rektorsområde, johon kuuluvat Rogslösa skola ja S:t Persskolan. Vadstenassa on kaksi lukiota (), yksityinen Birgitta College ja kunnallinen Vadstenagymnasiet.


title: Vadstenan kunta

text: Aikuiskoulutus kunnassa perustuu muun muassa työmarkkinoiden tarpeeseen. Opiskelu tapahtuu esimerkiksi Birgitta Collegen, Vadstenagymnasietin ja Vadstena Folkhögskolan tiloissa sekä etäopiskeluna.


title: Vadstenan kunta

text: Vadstenassa on vuosisataiset hoitoperinteet. Jo 1500-luvulla Vadstenan sairaala hoiti niitä rampoja, sokeita ja köyhiä, jotka eivät uskaltaneet mennä hoidettavaksi pyhänhengentaloon tai luostariin. Vadstenan sairaalaan kuuluva Stora Dårhuset otettiin käyttöön 1700-luvun puolivälissä. Vadstenan sairaalaan kuului myös mielisairaala Asylen, jossa annettiin hoitoa 1800-luvulta aina 1970-luvulle saakka.


title: Vadstenan kunta

text: Nykyisin Vadstenan kunta vastaa terveydenhuollosta sekä vammaisten ja vanhusten hoidosta. Kunnassa toimivia vanhainkoteja ovat Wasagården, Hagagården ja Vätterngården.


title: Vadstenan kunta

text: Vadstenassa on uima- ja urheiluhalli (), jossa on mahdollista uida, kuntoilla kuntosalilla sekä käydä solariumissa. Uimahallissa järjestetään myös uimakoulua lapsille.


title: Vadstenan kunta

text: Vadstenassa sijaitsee monia uimapaikkoja, jotka kaikki sijaitsevat Vättern-järven rannalla. Rantoja ovat esimerkiksi Vätterviksbadet pohjoiseen Vadstenan taajamasta, Tycklingebadet Vadstenan taajaman läheisyydessä, Järnevid friluftsbad Örbergan ja Nässjan välillä, länteen Vadstenan taajamasta sekä Bårstad friluftsbad Borghamnista pohjoiseen. Ombergin alueella sijaitsee laskettelukeskus.


title: Vadstenan kunta

text: Kungsvalla idrottsplats -liikuntapaikalla sijaitsee jalkapallokenttiä sekä jäähalli, joka on HC Wetternin A-joukkueen ja nuorisojoukkueen kotiareena. HC Wettern on vuonna 1961 IK Wasa -nimellä perustettu jääkiekkoseura. Vuonna 1972 seuran nimeksi vaihdettiin Vadstena Sportklubb. Nykyiseen muotoon nimi muutettiin vuonna 1976. Seura on pelannut korkeimmillaan 2. divisioonassa, ja nykyisin se pelaa 3. divisioonassa. Seuran eri joukkueissa on pelaajia kauden aikana yli 250.


title: Vadstenan kunta

text: Kahden kilometrin päässä Vadstenan taajamasta sijaitsee golfkerho Vadstena Golfklubb. Kunnassa toimii vuonna 1905 perustettu Vadstena Gymnastik och Idrottsförening eli Vadstena GIF -urheiluseura. Seuralla on muun muassa jalkapallo-, yleisurheilu- ja uimajoukkueet.


title: Vadstenan kunta

text: Vadstenan eteläpuolella Ödeshögissä ja Mjölbyssä kulkee Eurooppatie 4. Kuntaa halkoo Ödeshögistä Söderhamniin kulkeva riksväg 50. Mjölbyn Skänningestä tuleva länsväg 206 yhtyy riksväg 50 -tiehen Vadstenan keskustan lähistöllä.


title: Vadstenan kunta

text: Vadstenasta on Motalaan 16 kilometriä, Mjölbyhyn 26 km, Linköpingiin 51 km, Jönköpingiin 100 km, Örebrohon 110 km, Göteborgiin 240 km ja pääkaupunkiin Tukholmaan 245 km.


title: Vadstenan kunta

text: Itä-Götanmaalla on ollut aikoinaan laaja kapearaiteisten rautateiden verkosto. Rautateiden raideleveys oli 891 millimetriä. Rautatiet kulkivat Ödeshögistä Vadstenan ja Linköpingin kautta Norrköpingiin. Yksi rata, jolla liikenne alkoi vuonna 1874, yhdisti Vadstenan kaupungin normaaliraiteiseen Mjölby–Hallsberg-rautatiehen. Matkustajaliikenne radalla päättyi 1963. Kun suurin osa kapearaidejunista oli lopettanut liikennöinnin, säästettiin Vadstenan ja motalalaisen Fågelstan taajaman välinen osuus tavaraliikenteelle, joka päättyi vuonna 1978. Nykyisin rautateistä on jäljellä enää yksi 9,6 kilometriä pitkä osa, jonka omistaa Vadstenan kunta ja sitä vuokraa Museiföreningen Wadstena-Fogelsta Järnväg. Rata kulkee Vadstenan taajamasta Fågelstaan.


title: Vadstenan kunta

text: Vadstenan sekä naapurikunta Motalan alueiden uutisia käsittelee motalalainen kuudesti viikossa ilmestyvä Motala & Vadstena Tidning -lehti. Vadstenan Orlundassa sijaitsi vuonna 1961 rakennettu kuuden pitkäaaltolähetinmaston ryhmä. Nykyisin mastoja ei enää ole. Sen sijaan Orlundassa sijaitsee matkapuhelinliikennettä palveleva masto.


title: Vadstenan kunta

text: Vadstenan vaakuna pohjautuu vuodelta 1417 peräisin olevaan sinettiin, jossa on kuvattuna Pyhä Birgitta. Se on sikäli harvinainen, että vaakunoissa esiintyy harvoin naishahmoja. Vaakuna määriteltiin ensimmäisen kerran 21. tammikuuta 1938, vaikkakin sitä oli käytetty jo aikaisemmin. Vaakuna rekisteröitiin uudelleen vuonna 1983, ja vaakunaselitys on seuraavanlainen:


title: Vadstenan kunta

text: "Kultaisessa kentässä Pyhän Birgitan hahmo, jolla sädekehä, huntu, vaatetus ja kengät hopeaa, istuu punaisella tuolissa kirjoittamassa hanhensulalla kirjaan, molemmat hopeaa; kasvot ja kädet kultaa."


title: Vadstenan kunta

text: Vadstenan kuntaan kokonaan kuuluvalla Östgöta-Dalilla ja pieniltä osin siihen kuuluvalla Folkungalla oli myös omat vaakunat.


title: Vadstenan kunta

text: Vadstenassa sijaitsee muutamia taidegallerioita ja ateljeita. Museiföreningen Wadstena-Fogelsta Järnväg järjestää kesäisin Vadstenan taajaman ja Katarinaskolan-koulun välillä lyhyitä matkoja vanhoilla höyryvetureilla. Vadstenan vanhassa osuusmeijerissä toimii Teater Mitt i Maten -teatteri.


title: Vadstenan kunta

text: Vadstenassa toimii kaksi kotiseutuyhdistystä: Östgöta-Dals hembygdsförening sekä vuonna 1980 perustettu Hovs hembygdsförening.


title: Vadstenan kunta

text: Vadstenasta on peräisin maailmallakin tunnettu pitsimalli Vadstenanpitsi (). Vadstenanpitsiä oli ensimmäisen kerran esillä Pariisin maailmannäyttelyssä 1855 ja Tukholmassa 1866. Vuoden 1900 maailmannäyttelyssä Pariisissa Ruotsin paviljongissa oli mukana pitsinnyplääjä, joka nypläsi Vadstenanpitsiä. Käsityönä nyplätty pitsi menetti suosiotaan 1800-luvulla teollistumisen myötä, kun pitsiä alettiin tehdä koneellisesti, jolloin se oli myös halvempaa.


title: Vadstenan kunta

text: Raatihuoneentorin vieressä sijaitsee nypläysmuseo, joka avattiin 2005.


title: Vadstenan kunta

text: Kunnassa sijaitsevia museoita ovat muun muassa luostari, moottoripyörä- ja traktorimuseo, Vadstenan linna, pitsimuseo, sairaala, lelumuseo Borghamnissa sijaitseva kalastusmuseo Fiskerimuseet sekä 1500-luvun lopulla rakennettu Mårten Skinnaren talo. Mårten Skinnare oli Vadstenassa 1400-lopun lopulla syntynyt laivanvarustaja ja kauppaporvari.


title: Vadstenan kunta

text: Vadstenassa käy vuosittain arviolta yli kolmesataatuhatta matkailijaa.


title: Vadstenan kunta

text: Ruotsin kuningas Kustaa Vaasa rakennutti vuonna 1545 Vadstenan linnan tanskalaisten hyökkäyksen varalta. Linna muutettiin vuonna 1555 asuinpalatsiksi Kustaa Vaasan pojalle, Itä-Götanmaan herttua Magnus Vaasalle. Kustaa Vaasan toiseksi vanhin poika Juhana III antoi luvan muuttaa puolustuslinnan renessanssilinnaksi. Kuninkaalliset asuttivat linnaa aina vuoteen 1716. Viimeinen linnassa asunut kuninkaallinen oli kuningatar Ulriika Eleonoora. Kuninkaallisten lähdön jälkeen linnaa on käytetty muun muassa viljamakasiinina ja kamarivuodevaatteiden kutomona. Nykyisin se toimii museona.


title: Vadstenan kunta

text: Vadstenan luostarialueella on 1200-luvulla rakennettu nunnaluostari, joka muutettiin 1360-luvun lopulla Birgitta Birgerintyttären mukaan birgittalaisluostariksi. Luostarialueelle rakennettiin myös munkkiluostari, koska naiset eivät saaneet toimia pappeina. Birgittalaisluostari vihittiin käyttöön 1384. Luostari suljettiin 1500-luvun lopulla uskonpuhdistuksen myötä. Luostari on sen jälkeen toiminut sotilassairaalana ja mielisairaalana. Nykyisin siinä on museo.


title: Vadstenan kunta

text: Luostarialueella sijaitseva kirkko rakennettiin 1430 Birgitta Birgenintyttären antamien piirustusten ja ohjeiden mukaan. Kirkko toimii edelleen seurakunnan kirkkona.


title: Vadstenan kunta

text: Vadstenan raatihuone on rakennettu 1400-luvulla, ja se on Ruotsin vanhin raatihuone. Varhaisimmat maininnat siitä ovat vuodelta 1417. Raatihuoneeseen rakennettiin 1500-luvulla torni. Tornilyhdyn lahjoitti kuningatar Hedvig Eleonoora vuonna 1691. Nykyisin raatihuone toimii kunnanvaltuuston kokoussalina ja tuomioistuimen neuvotteluhuoneena. Raatihuoneessa sijaitsee myös ravintola Rådhuskällaren.


title: Vadstenan kunta

text: Vadstenan kunnan alueella oli pitkään yksitoista seurakuntaa, mutta vuoden 2006 alussa seurakuntia yhdistettiin, jolloin kunnan alueelle jäi kokonaan kaksi seurakuntaa ja osittain yksi seurakunta.


title: Vadstenan kunta

text: Alueella on toteutettu seurakuntaliitoksia jo paljon aikaisemminkin. Klåstadin seurakunta liitettiin Sankt Perin seurakuntaan vuoden 1550 tienoilla. Brobyn seurakunta puolestan liitettiin Strån seurakuntaan noin vuonna 1700. Sankt Periä sanottiin keskiajalla Vadstenan maaseurakunnaksi, ja siitä Vadstena olikin erotettu suunnilleen vuonna 1390. Vuoden 1967 alussa Sankt Per liitettiin osaksi Vadstenan seurakuntaa. Lisäksi aiempina vuosisatoina on ollut olemassa kolme muutakin seurakuntaa, jotka on sittemmin lakkautettu. Ne ovat:


title: Vadstenan kunta

text: Vuoden 2006 liitoksissa uuden Vadstenan seurakunnan muodostivat entiset Vadstenan, Strån ja Hovin seurakunnat. Dalin seurakunta muodostettiin Nässjan, Örbergan, Herrestadin, Källstadin, Rogslösan ja Väversundan seurakunnista. Askan seurakunta puolestaan muodostettiin Vadstenan kuntaan kuuluneista Hagebyhögan ja Orlundan seurakunnista sekä Motalan kuntaan kuuluneista Varv och Styran, Västra Stenbyn ja Fivelstadin seurakunnista.


title: Vadstenan kunta

text: Vadstenan seurakuntaan kuuluu kolme kirkkoa hautausmaineen. Kirkot ovat luostarikirkko, Hov ja Strå. Hovin kirkon vanhimmat osat ovat 1200-luvun alusta peräisin ja torni 1400-luvun lopulta. Kirkossa on useita hautapaasia, joissa on riimukirjoitusta. Paadet ovat peräisin 1000-luvulta. Strån kirkko on keskiajalla rakennettu. Siellä on alttarirakennelma, joka on tehty 1700-luvulla peruskorjauksessa.


title: Vadstenan kunta

text: Dalin seurakuntaan kuuluu kuusi kirkkoa hautausmaineen. Kirkot ovat Nässja, Örberga, Herrestad, Källstad, Rogslösa ja Väversunda. Nässjan kirkko rakennettiin 1100-luvun aikana, ja sen lähistöllä on rauta-ajalta peräisin oleva Nässja domarring -kalmisto. Örbergan kirkon vanhimmat osat on rakennettu 1100-luvun alussa. Kirkontornin huippu on valmistunut 1700-luvulla. Herrestadin kirkko rakennettiin tutkimusten mukaan noin vuonna 1112. Kirkko onkin Ruotsin vanhin kirkko, joka on ajoitettu. Kirkon alttarikaappi on 1400-luvulta peräisin. Nykyinen Källstadin kirkko on rakennettu 1870-luvulla, jolloin torniin rakennettiin porraspääty. Kappeli ja torni valmistuivat keskiajalla. Rogslösan kirkko on rakennettu 1100-luvun alussa. Kirkon krusifiksi ja alttarikaappi ovat 1400-luvulta peräisin. Väversundan kirkko rakennettiin noin vuonna 1160. Siellä on muun muassa holvimaalauksia keskiajalta sekä takorautaovi.


title: Vadstenan kunta

text: Askan seurakunnan Vadstenan kuntaan kuuluvassa osassa sijaitsevat Hagebyhögan ja Orlundan kirkot. Hagebyhögan keskiajalla rakennettu kirkko on yksi varhaisimmista romaaniseen tyyliin rakennetuista kirkoista Itä-Götanmaalla. Orlundan kirkko puolestaan on valmistunut vasta vuonna 1890.


title: Vadstenan kunta

text: Vadstena kuuluu Linköpingin Pyhän Nikolauksen katolilaiseen seurakuntaan. Seurakuntaan kuuluvat Vadstenan lisäksi Linköpingin, Motalan ja Västervikin alueet.


title: Vadstenan kunta

text: Vuodesta 2016 alkaen kunta on jaettu seuraaviin piireihin:


Ligue Professionnelle 1 -kausi 2007–2008 oli Tunisian jalkapallon pääsarjan 53. kausi, joka päättyi Club Africainin historian 12. mestaruuteen. Club Africainin ero liigassa toiseksi tulleeseen ES Saheliin oli kaksi pistettä.


title: Lentopallon maailmanliiga 2009

text: Vuoden 2009 Lentopallon maailmanliigassa pelasi 16 joukkuetta, jotka jaettiin neljään eri alkulohkoon. Lopputurnaus pelattiin Belgradissa, Serbiassa 22. - 26. heinäkuuta 2009.


title: Lentopallon maailmanliiga 2009

text: Ottelumalli oli sama hyväksi todettu malli kuin aikaisempinakin vuosina. Jokainen joukkue pelsi 12 ottelua alkulohkossaan, ja lohkojen voittajat etenevät suoraan lopputurnaukseen. Lohkokakkosilla oli oikeus hakea paikkaa lopputurnaukseen villillä kortilla.


title: Lentopallon maailmanliiga 2009

text: Lohkovoittajina lopputurnaukseen selvisivät Yhdysvallat, Kuuba, Brasilia ja Argentiina, joka sijoittui Serbian voittamassa lohkossa toiseksi. Serbia Isäntäjoukkueena pääsi ilman muuta lopputurnaukseen. Parhaana kakkosena kisoihin valittiin Venäjä. Seitsemänneksi sijoittunut Italia jäi Venäjästä pisteen, ja kahdeksanneksi sijoittunut Suomi kaksi pistettä. Paikastaan maailmanliigassa 2010 joutuivat karsimaan Japani ja Venezuela.


title: Tieliikennelaki

text: Suomen tieliikennelaki (, ) koskee liikennettä tiellä. Laki määrää liikennesäännöt ja on perustana turvalliseen liikkumiseen Suomen teillä pois lukien Ahvenanmaa, jolla on oma lakinsa tieliikenteestä. Lain noudattamista yleisesti valvoo poliisi, pysäköintikieltojen osalta myös kunnallinen pysäköinninvalvonta, ja mm. ammattikuljettajien lepoaikojen osalta myös tulli, Rajavartiolaitos ja työsuojeluviranomaiset. Laissa säädetään tienkäyttäjän velvollisuuksista, vastuista, huomioinnista, reagoinnista, itsensä ilmoittamisesta, rangaistuksista sekä oikeuksista. Lisäksi säädetään myös viranomaisten toimivallasta mm. liikennemerkin asettamiseen liittyen.


title: Tieliikennelaki

text: Eduskunta hyväksyi Suomen ensimmäisen tieliikennelain vuonna 1926. Sen korvasi vuonna 1957 uusi laki. Nykyinen tieliikennelaki ja sitä täydentävä tieliikenneasetus astuivat voimaan huhtikuun alussa 1982. 2013 Liikenne- ja viestintäministeriö aloitti lain kokonaisuudistuksen valmistelun.


title: Tieliikennelaki

text: Luvussa säädetään, että tieliikennelaki koskee pääasiassa liikennettä tiellä ja ettei sitä sovelleta rautatieliikenteeseen. § 2-3 määritellään ja tarkennetaan mitä kulloisellakin termillä tahdotaan laissa tarkoittaa kuten: "ajokaistalla, pihakadulla, tienkäyttäjällä, jalankulkijalla, raitiotiellä...", joita koko tieliikennelaissa tullaan käyttämään. Säädetään tienkäyttäjän yleiset velvollisuudet sekä hierarkia, missä järjestyksessä tulee liikenteenohjausta noudattaa.


title: Tieliikennelaki

text:
Sisältää liikennesäännöt, joita Suomen teillä noudatetaan ja joiden noudattamista poliisi valvoo.
Loput luvun 2 pykälät ovat eri osa-alueita käsitteleviä pykäliä § 41–48.


title: Oksana Jakovleva

text: Oksana Jakovleva (, s. 6. lokakuuta 1980 Dubrovka) on ukrainalainen ampumahiihtäjä, kaksinkertainen MM-mitalisti.


title: Oksana Jakovleva

text: Jakovleva on saavuttanut kahdesti viestistä hopeaa maailmanmestaruuskilpailuista; Hanti-Mansijskissa 2003 joukkueen muodostivat Irina Merkušina, Oksana H’vostenko ja Olena Petrova. Joukkue hävisi voittajajoukkue Venäjälle lähes puolitoista minuuttia. Östersundissa 2008 Jakovleva hiihti kvartetissa avausosuuden, joka tuli maaliin Saksan jälkeen – noin puoli minuuttia jääneenä. Joukkueessa olivat tällä kertaa mukana Vita ja Valja Semerenko sekä Oksana H’vostenko. Henkilökohtaisesti hänen paras sijoituksensa arvokisoissa on ollut viidestoista tila normaalimatkalla Hochfilzenin MM-kisoissa 2005.


title: Oksana Jakovleva

text: Maailmancupissa Jakovleva hiihti ensimmäisen kisansa vuonna 1999. Hänen paras sijoituksensa tähän mennessä on ollut kahdestoista sija Brezno-Osrblien sprintissä kaudella 2003–2004.


title: Erakkokuoriainen

text:
Erakkokuoriainen ("Osmoderma eremita") on vanhoissa metsissä elävä kovakuoriainen. Se on mainittu Euroopan unionin luontodirektiivin liitteessä IV, sillä se on Unionin alueella hyvin harvinainen. Sitä tavataan Pohjois-, Keski- ja Itä-Euroopassa. Se on Suomen kansainvälinen vastuulaji, jonka tiedetään varmuudella elävän Suomessa vain Turun Ruissalossa, mutta siitä on tehty löytöjä myös Turun kaupunkialueelta.
Erakkokuoriainen on noin 4 cm pitkä, tumma kovakuoriainen, joka haisee nahalta. Se elää lehtipuiden, kuten tammen ja lehmuksen onteloissa. Toukkien ravintoa on laho lehtipuu, Niiden kehitys kestää 3-4 vuotta.


title: Matter

text: Matter on Iain M. Banksin vuonna 2008 ilmestynyt tieteisromaani, joka sijoittuu Kulttuuriin.


title: Matter

text: Sarlien kuningas Hausk murhataan. Murhan takana on hänen avustajansa tyl Loesp, joka ottaa vallan itselleen ja yrittää tappaa myös Sarlien laillisen kruununperillisen. Ferbin, laillinen kruununperillinen ja kirjan päähahmo, pelastautuu lähtemällä maanpakoon avustajansa Holsen kanssa. Ferbin pyrkii saamaan kruununsa takaisin pyytämällä apua siskoltaan, Djan Seriy Anaplialta, joka työskentelee agenttina Kulttuurin erityisolojen jaoksessa.


title: Matter

text: Kulttuurin teknologia ja käytettävissä olevat voimavarat ovat valtavasti paremmat kuin Sarlien, mutta Sarlien valtakunta sijaitsee Sursamen kehäplaneetalla (), johon Kulttuurilla ei ole suoraa toimivaltaa. Kehäplaneetta on keinotekoinen planeetta, joka on jaettu tasoihin. Tasot on eristetty toisistaan, mutta niiden välillä voi kulkea tunnelikuilujen kautta. Kehäplaneetan tasot ovat erilaisia. Niissä voi olla esimerkiksi ilmakehä ja keinoaurinko. Sursamenilla tasot on pääsääntöisesti jaettu niin että teknisesti kehittyneemmät kulttuurit ovat lähempänä pintaa. Korkean tekniikan kulttuurit ovat laatineet yhteiset säännöt tasojen välisten asioiden hoitamiseen. Alempien tasojen asioihin ei pääsääntöisesti saa puuttua, mikä monimutkaistaa Ferbinin tilannetta hänen hakiessaan apua Kulttuurilta.


title: Matter

text:
Tasojen välisistä säännöistä huolimatta Sarleja korkeammalla tasolla elävät Octit puuttuvat Sarlien sotaan Deldeyden kanssa. Octit antavat kuningas Huskille tekniikkaa ja informaatiota, jotta Octit pääsisivät käsiksi Deldeyden alueella sijaitsevaan muinaiseen kaivaukseen. Octit uskovat löytävänsä kaivauksista kehäplaneetan historiaa miljoonien vuosien takaa. Hausk voittaa sodan, mutta hänen avustajansa tyl Loesp murhaa hänet ja riistää kruunun Ferbiniltä. Virallisen tiedon mukaan Ferbin on kuollut, ja
tilapäishallitsijana toimii Tyl Loesp kunnes Ferbinin nuorempi veli Oramen on riittävän vanha ollakseen kuningas.


title: Matter

text: Ferbin löytää pakomatkallaan Kulttuurin erityisolojen edustajia, jotka ovat kuulleet kiinnostavia huhuja kehäplaneetalta. Ferbin, Holse, Kulttuurin alus ja tekoäly nimeltään Liveware Problem, hänen avatarinsa Hippinse sekä Ferbinin sisko Djan Seriy Anaplian palaavat kehäplaneetalle tutkimaan ja syrjäyttämään tyl Loespin vallasta. Se täytyy tehdä salassa kaikilta kehäplaneetan asukeilta, joista osa on teknisesti lähes yhtä edistyneitä kuin Kulttuuri.


title: Matter

text: Ennen kuin Ferbin ja hänen apurinsa palaavat planeetalle, tyl Loesp ja Octit kaivavat Deldeyn kaivauksilta esiin muinaisen koneen. Octit uskovat, että kyseessä on tekoäly, joka kuuluu Involucroihin. Involucrat elivät kaukana menneisyydessä ja rakensivat kaikki kehäplaneetat. Kone käynnistetään, ja paljastuu että se edustaakin Ilnejä, joiden suunnitelmana oli miljoonia vuosia sitten tuhota kaikki kehäplaneetat. Iln tuhoaa konetta itseään kaivaneet Octit ja Sarlit, mukaan lukien tyl Loespin ja Oramenin. Tämän jälkeen Iln ryhtyy tuhoamaan koko kehäplaneettaa. Ferbin, Holse, Liveware Problem, Hippiense ja Djan Seriy saapuvat paikalle estämään tätä. Liveware Problem, Hippinse ja Ferbin tuhoutuvat taistelussa Ilniä vastaan. Djan Seriy uhraa itsensä tuhotakseen Ilnin taistelukoneen. Holse jää eloon kertomaan taistelusta muille.


title: Adalin sulttaanikunta

text: Adal (, ge'eziksi አዳል "ʾAdāl", ) oli islamilainen sulttaanikunta 1300–1500-luvuilla nykyisen Etiopian itäosassa ja Somalian pohjoisosassa. Sen väestö koostui seemiläisiä ja kuušilaisia kieliä puhuvista argobbista, afareista, somaleista ja muista kansoista.


title: Adalin sulttaanikunta

text: Aluksi Adal oli yksi Ifatin vasalleista. Myöhemmin siitä tuli Walashma-dynastian keskusalue. Asukkaat harjoittivat maanviljelyä, karjanhoitoa ja kaupankäyntiä. Pääkaupunkina toimi Dakar ja vuodesta 1520 lähtien Harar.


title: Adalin sulttaanikunta

text: 1400-1500-lukujen vaihteessa Adalin hallitsijat kävivät jatkuvia uskonsotia kristityn Etiopian kanssa. 1400-luvun lopusta lähtien maata hallitsivat Zeilan emiiri Muhfuz sekä Ahmad Gran, jonka onnistui valloittaa suurin osa Etiopiaa. Etiopialaiset valtasivat alueensa takaisin portugalilaisten avulla vuonna 1543. Oromot hävittivät Adalin lopullisesti 1500-luvun jälkipuoliskolla. Sen perinteiden jatkajia olivat Hararin emiirikunta sekä afarien sulttanikunnat Aussa ja Tadjoura.


title: Münchenin olympiastadion

text: Münchenin olympiastadion on yleisurheilu- ja jalkapallostadion Münchenin Olympiaparkissa. Se valmistui vuonna 1972 Münchenin olympialaisten päänäyttämöksi. Siinä on pelattu myös monia merkittäviä jalkapallo-otteluita, kuten vuoden 1974 jalkapallon maailmanmestaruuskilpailujen loppuottelu ja EM-kilpailujen 1988 loppuottelu sekä Euroopan cupin finaalit 1979, 1993 ja 1997.


title: Münchenin olympiastadion

text: Olympialaisten jälkeen (virallinen avausottelu oli kauden 1971–1972 päätöskierroksella, ennen olympiakisoja) stadion oli FC Bayern Münchenin kotikenttä vuoteen 2005 asti, jolloin seura muutti Allianz Arenalle.


title: Münchenin olympiastadion

text: Stadionin suunnitteli arkkitehti Günther Behnisch. Olympialaisten aikaan sen katsomoon mahtui 80 000 katsojaa. Muutostöiden jälkeen se vetää 69 250 henkeä.


title: Harry Borg

text: Harald "Harry" Borg (13. elokuuta 1894 – 19. helmikuuta 1918) oli suomalainen konttoristi, joka 1910-luvulla oli yksi Turun ruotsinkielisen työväenliikkeen voimahahmoista. Vuoden 1918 sisällissodan aikana hän johti Ahvenanmaalle lähetettyä Turun punakaartin osastoa ja kaatui Godbyn kylässä käydyssä taistelussa.


title: Harry Borg

text: Borg aloitti "Arbetet"-lehden konttoristina jo vuonna 1911, jolloin hän oli vasta 17-vuotias. Borg oli mukana Turun ruotsalaisen työväenyhdistyksen (Åbo Svenska Arbetarföreningen) toiminnassa, jonka johtokuntaan hänet valittiin 1916. Borg oli myös "Åbo Svenska Socialdemokratiska Ungdomsklubb" -nuorisojärjestön johtohahmoja ja kuului sen hallitukseen.


title: Harry Borg

text: Kun Turun poliisijohto erotettiin vuoden 1917 maaliskuun vallankumouksen jälkeen, Borg oli mukana kaupunkiin perustetun järjestyslautakunnan toiminnassa. Marraskuussa 1917 Turun porvarillinen lehdistö väitti venäläisten vallankumouksellisten matruusien keskeyttäneen hänen toimeksiannostaan oikeudenkäynnin, jossa käsiteltiin elokuussa tapahtunutta Turun voimellakkaa. Joulukuisten mellakoiden aikana Borgin väitettiin osallistuneen kauppojen ryöstelyyn, mutta ilmeisesti hän yritti todellisuudessa hillitä ryösteleviä kansanjoukkoja kuitenkaan siinä onnistumatta.


title: Harry Borg

text: Sisällissodan sytyttyä Borg johti helmikuussa 1918 Ahvenanmaalle lähetettyä Turun punakaartin osastoa, joka Finströmin Godbyn kylässä joutui taisteluun Uudenkaupungin suojeluskunnan kanssa. Borgin kerrotaan johtaneen rynnäkköä pelkästään revolveri aseenaan. Hänen lisäkseen taistelussa kaatui kaksi muuta punakaartilaista ja sen jälkeen valkoiset teloittivat kahdeksan vangiksi jäänyttä punaista Färjsundetissa. Borg ja muut Ahvenanmaalla kuolleet punakaartilaiset haudattiin Turun hautausmaalle 10. maaliskuuta järjestetyssä suuressa joukkotilaisuudessa. Suomen kasarmilta Vasaramäellä sijaitsevalle hautausmaalle kulkenutta surusaattoa oli katujen varsilla seuraamassa useita tuhansia ihmisiä.


title: Harry Borg

text: Harry Borgin isä oli "Arbetet"-lehden perustajiin kuulunut Walter Borg. Hänen veljensä Erik Borg kuului myös punakaartiin ja teloitettiin Suomenlinnan vankileirillä toukokuussa 1918.


title: Jendouba Sport

text: Jendouba Sport () on tunisialainen jalkapalloseura, joka perustettiin vuonna 1922. Sen kotistadionina toimii Stade Municipal de Jendouba, joka sijaitsee Jendoubassa. Joukkue pelasi ensi kerran Tunisian pääsarjassa kaudella 2005–2006.


title: Luhtakultasiipi

text: Luhtakultasiipi ("Lycaena helle") on sinisiipisten heimoon kuuluva pieni päiväperhonen. Laji esiintyy palearktisella alueella. Luhtakultasiipi on mainittu Euroopan unionin luontodirektiivin liitteessä IV, sillä se on EU:n alueella hyvin harvinainen ja Suomessakin vuoden 2010 kansallisessa uhanalaisarvioinnissa luokiteltu erittäin uhanalaiseksi (EN). Suomessa laji on rauhoitettu luonnonsuojeluasetuksessa.


title: Luhtakultasiipi

text: Luhtakultasiiven etusiiven pituus on vain 12–14 ja Suomessa on mitattu siipien kärkiväliksi 21,5–27,0 mm, joten se on Suomen pienin kultasiipilaji. Levinneisyysalueen pohjoisosien yksilöt, Fennoskandiassa lähes kaikki, kuuluvat muotoon "lapponica", jonka kirjaukset ovat epäselvempiä kuin päämuodolla.


title: Luhtakultasiipi

text: Koiraan siivet ovat yläpinnoilta oranssit, mutta kauttaaltaan kiiltävän ja voimakkaan sinivioletin kehnän peittämät. Etusiivissä on selkeä musta keskitäplä ja kaksi siiven poikki kulkevaa riviä mustia täpliä. Takasiipien ulkoreunassa erottuu muutama oranssi reunatäplä. Naaras on etusiivistään oranssinruskean sävyinen. Siivissä on samanlainen täplitys kuin koiraalla ja ne ovat vaihtelevissa määrin harmaakehnäiset. Takasiivet ovat tummanharmaat ja ulkoreunassa on oranssi reunavyö ja sen sisäreunassa rivi violetinsinisiä täpliä. Molemmilla sukupuolilla etusiipien alapinnat ovat oranssit ja takasiipien kellanharmaat. Niissä on mustia, ohuelti valkoreunuksisia täpliä. Takasiiven ulkoreunassa on oranssi reunavyö, jonka sisäreunassa on musta täplärivi jä näiden vierellä rivi valkoisia kuutäpliä.


title: Luhtakultasiipi

text: Luhtakultasiipi esiintyy Keski- ja Pohjois-Euroopasta Venäjälle ja idässä Amurille saakka. Keski-Euroopassa levinneisyys on laikuttaista ja painottuu vuoristoihin. Se on erittäin pahasti taantunut ja laji on nykyisin luokiteltu kokonaan hävinneeksi muutamissa Euroopan maissa.


title: Luhtakultasiipi

text: Myös Suomessa laji on muuttunut viime vuosina harvinaisemmaksi. Syynä on voinut olla sopivien elinympäristöjen katoaminen. Vielä 1930-luvulla luhtakultasiipeä tavattiin melko tasaisesti koko manner-Suomessa, mutta nykyisin laji esiintyy nykyisin lähinnä Oulun pohjoispuolella. Voimakkaimmat kannat ovat Kuusamossa, etenkin Liikasenvaaralla, sekä Utsjoella. Lajilla on myös vuonna 1999 löydetty erillisesiintymä Heinolassa, joten ei ole mahdotonta, että lajia esiintyisi edelleen muuallakin Etelä-Suomessa.


title: Luhtakultasiipi

text: Lentoaika on levinneisyysalueen eteläosissa toukokuun lopulta lokakuuhun, pohjoisosissa kesä–heinäkuussa. Sukupolvia on yksi tai useampia esiintymispaikan mukaan. Suomessa lento tapahtuu yhtenä sukupolvena kesäkuun alusta heinäkuulle.


title: Luhtakultasiipi

text: Luhtakultasiipi viihtyy laitumilla, kosteilla niityillä, soilla sekä jokien ja purojen rannolla, vain harvoin kuivemmissa ympäristöissä. Satunnaisesti elinpaikkoja ovat myös aurinkoiset metsien aukkopaikat.


title: Luhtakultasiipi

text: Naaras munii munat yksitellen ravintokasvin lehtien alapinnoille, lähelle keskisuonta, ja ravintokasvin ympärillä kasvillisuuden tulee olla sopivan harvaa. Toukat kuoriutuvat reilun viikon kuluttua ja ovat valmiita koteloitumaan vajaan kuukauden kuluttua. Toukka on myrmekofiili ja vetää puoleensa muurahaisia. Koteloituminen tapahtuu lähelle maanrajaa ja laji talvehtii kotelona.


title: Luhtakultasiipi

text: Vuoden 2010 kansallisessa uhanalaisarvioinnissa luhtakultasiipi on luokiteltu erittäin uhanalaiseksi (EN), kun vuoden 2000 arvioinnissa se oli ainoastaan vaarantunut. Myös Ruotsissa laji on erittäin uhanalainen. Se on vuodesta 2006 alkaen myös rauhoitettu, mutta erillistä korvausarvoa luhtakultasiivelle ei ole asetettu.


title: Luhtakultasiipi

text: Luhtakultasiiven toukka syö nurmitatarta ("Bistorta vivipara"). Vanhemmat maininnat ahosuolaheinästä ja niittysuolaheinästä ovat ilmeisesti virheellisiä.


title: Permanganaatti

text: Permanganaatti on yleisnimi manganaatti(VII)-ionin, eli MnO sisältävälle kemialliselle yhdisteelle. Yhdisteessä olevan mangaanin korkean hapetusluvun, +VII:n, vuoksi manganaatti-ionit ovat vahvoja hapettimia. Manganaatti on yhdisteessa anionina.


title: Permanganaatti

text: Permanganaatti esiintyy usein esimerkiksi K-kationin kanssa muodostaen kaliumpermanganaattia eli KMnO:a.


title: Permanganaatti

text: Happamassa liuoksessa manganaatti(VII)-ioni normaalisti pelkistyy värittömäksi kahdenarvoiseksi Mangaani(II):ksi eli Mn-ioniksi.


title: Permanganaatti

text: Emäksisessä liuoksessa manganaatti(VII) joko pelkistyy ruskeaksi neljänarvoiseksi Mangaanidioksidiksi eli MnO:ksi tai vihreäksi kuudenarvoiseksi manganaatti-ioniksi MnO:ksi.


title: Permanganaatti

text: Permanganaatteja käytetään myös hapettimena kun happea tuottetaan peroksideista. Permangaattikatalyytin läsnä ollessa vetyperoksidi hajoaa seuraavasti:


title: Merelbeke

text: Merelbeke on kunta Itä-Flanderin maakunnassa Flanderin alueella Belgiassa. Kunta muodostuu kuudesta kylästä: Bottelare, Lemberge, Melsen, Munte, Schelderode sekä varsinainen Merelbeke. Kunnassa on arviolta 24 279 asukasta (vuonna 2016) ja sen pinta-ala on 36,6 neliökilometriä.


title: Ć

text: Ć (ć) on latinalainen kirjain, jota käytetään bosnian, kroatian, puolan ja serbian kielessä. Se ääntyy /ʨ/. Kyrillisessä kirjaimistossa se korvataan "Ћ"–kirjaimella.


title: Ő

text: Ő (ő) on unkarin kielessä käytetty kirjain, joka muodostuu O-kirjaimesta, jonka päällä on kaksi aksenttia.


title: Ő

text: Ő äännetään pitkänä vokaalina /öö/.


title: Ű

text: Ű (ű) on unkarin kielessä käytetty kirjain, joka muodostuu U-kirjaimesta, jonka päällä on kaksi aksenttia.


title: Ű

text: Ű äännetään pitkänä vokaalina /yy/.


title: The Five Corners Quintet

text: The Five Corners Quintet on helsinkiläinen jazzyhtye. Yhtyeeltä on julkaistu kaksi studioalbumia "Chasin’ the Jazz Gone By" ja "Hot Corner" sekä Japanissa livealbumi "Jazz Heat, Bongo Beat! – The Helsinki Sessions". The Five Corners Quintetin piti alun perin olla pelkkä studioprojekti, mutta myöhemmin yhtyeelle perustettiin keikkakokoonpano, joka on konsertoinut Euroopassa, Aasiassa ja Yhdysvalloissa. Yhtye jäi keikkatauolle kesällä 2010.


title: The Five Corners Quintet

text:
The Five Corners Quintet sai alkunsa vuonna 2003, kun tuottaja Tuomas Kallio ja DJ Antti Eerikäinen ryhtyivät tekemään kappaleita samplaamalla Eerikäisen levykokoelmasta. He pyrkivät tekemään 1960-luvun jazzilta kuulostavaa musiikkia, joka olisi kuitenkin tarpeeksi tanssittavaa soitettavaksi klubeissa. Hankkeen edistyessä kirjakustantamo Desurassa mukana ollut Eerikäinen perusti Ricky-Tick Records -levy-yhtiön. Ricky-Tick sijaitsee Helsingissä, levykaupoistaan tunnetussa Viiskulmassa, jolta The Five Corners Quintet on saanut nimensä. Sana ”Quintet” yhtyeen nimessä sen sijaan on lähinnä kunnianosoitus jazzperinteelle, sillä yhtyeessä saattaa keikoilla soittaa jopa kymmenkunta soittajaa.
Yhtyeen ensimmäinen julkaisu oli vinyylisingle "Trading Eights / Blueprint". Ricky-Tick Records julkaisi sen keväällä 2003. Single päätyi useille kokoelma-albumeille ympäri maailmaa. Rummut ja basso koottiin singlellä pelkästään sampleista, ja saksofonisti Eero Koivistoinen, trumpetisti Jukka Eskola sekä kosketinsoittaja Kim Rantala soittivat niiden päälle omat osuutensa. Singlen B-puolen kappale ”Blueprint” on Koivistoisen sävellys.


title: The Five Corners Quintet

text: Keväällä 2004 ilmestyi yhtyeen toinen single "The Devil Kicks / Three Corners". Myös tällä singlellä Kallio teki komppiraidat samplaamaalla. Levyllä soittaa jo mainittujen muusikkojen lisäksi vibrafonisti Severi Pyysalo. Singlen A-puoli ”The Devil Kicks” on Kallion ja Rantalan sävellys ja tyyliltään ”Trading Eights” -kappaleen tavoin tanssittavaa 1960-lukulaista souljazzia. B-puoli ”Three Corners” on rumpali Teppo Mäkysen säveltämä valssi.


title: The Five Corners Quintet

text:
Levytyksille rumpaliksi merkittiin Pekka Jaclin ja basistiksi Tapani Nevalainen. Nimet olivat Kallion ja Rantalan niin sanottuja tangonimiä, jotka oli muodostettu miesten toisista etunimistä ja äitien tyttönimistä. Kallion samplaus kuulosti singleillä kuitenkin niin aidolta, että eräässä brittiläisessä lehdessä oli kehuttu Jaclinin soittoa. Vuonna 2004 ”Three Corners” valittiin yhdeksi vuoden parhaista kappaleista brittiläisen radio-DJ Gilles Petersonin Worldwide All Winners -show’ssa BBC Radio 1 -kanavalla.
Yhtyeen kolmas julkaisu, ep "Different Corners", julkaistiin vuonna 2004 12-tuumaisena vinyylinä. Se sisälsi uusia versioita "The Devils Kicks / Three Corners" -singlen kappaleista: A-puoli on italialaisen DJ:n Nicola Conten uusi sovitus ”Three Corners” -kappaleesta, ja B-puolella on Tuomas Kallion sekä DJ DharmaOnen eli Jouni Helmisen miksaukset ”The Devil Kicks” -kappaleesta.


title: The Five Corners Quintet

text: Vuonna 2005 julkaistiin yhtyeen toinen ep, "Cornerstones", joka sisälsi kolme kappaletta tulevalta albumilta. 10-tuumaisen vinyylin A-puoli on Eero Koivistoisen sävellys ”Straight Up”, ja B-puolella ovat kappaleet ”Before We Say Goodbye” ja ”Blue Cycles”, joista edellisellä laulaa yhdysvaltalainen kuusinkertainen Grammy-ehdokas Mark Murphy ja jälkimmäisellä pariisilainen Okou.


title: The Five Corners Quintet

text: Kustakin kolmesta 10-tuumaisesta levystä otettiin 4 000 kappaleen painos, ja ne on myyty loppuun, suurimmaksi osaksi muualle kuin Suomeen.


title: The Five Corners Quintet

text: The Five Corners Quintetin esikoisalbumi "Chasin’ the Jazz Gone By" julkaistiin Suomessa 22. kesäkuuta 2005 Sony BMG:n Columbia-levymerkillä. Yhtye soitti 21.–22. kesäkuuta ravintola Dubrovnikissa Helsingissä kaksi levynjulkaisukeikkaa, joilla oli mukana myös laulaja Okou. Albumilla on 12 kappaletta, joista Okou laulaa kahdella ja Mark Murphy kolmella. Murphyn lauluosuudet äänitettiin New Yorkissa.


title: The Five Corners Quintet

text: Albumi julkaistiin Suomen lisäksi muualla Euroopassa, Yhdysvalloissa ja Japanissa. Columbia International julkaisi albumin Japanissa 24. elokuuta. Yhdysvalloissa albumi on lisensoitu Milan Entertainment -levy-yhtiölle. Japanissa julkaistulla painoksella on bonuskappaleina Conten ja Kallion miksaukset "Different Corners" -ep:ltä ja Euroopan ja Yhdysvaltain painoksella kappale ”Taxi Driver”. Albumi pysyi Suomen virallisella albumilistalla 11 viikkoa ja oli parhaimmillaan sijalla 21. Vuonna 2008 albumia oli myyty yhteensä noin 50 000 kappaletta, joista noin 41 000 Suomen ulkopuolelle.


title: The Five Corners Quintet

text: Vuonna 2005 "Chasin’ the Jazz Gone By" oli ehdolla vuoden albumiksi Gilles Petersonin Worldwide All Winners -show’ssa, ja samana vuonna japanilainen musiikkilehti Adlib palkitsi The Five Corners Quintetin ”International New Star of the Year 2005” -palkinnolla. Yhtye oli ehdolla myös vuoden 2005 Teosto-palkinnon saajaksi. Saman vuoden Emma-gaalassa yhtye oli ehdokkaana Jazz-Emman ja Vuoden debyyttialbumi -Emman saajaksi ja Tuomas Kallio oli ehdolla vuoden tuottajaksi. Vuonna 2005 "Chasin’ the Jazz Gone By" valittiin Jazzrytmit-lehden kriitikkoäänestyksessä vuoden albumiksi ja vuosina 2005, 2006 ja 2007 The Five Corners Quintet valittiin vuoden yhtyeeksi.


title: The Five Corners Quintet

text: Vuosina 2006 ja 2007 Ricky-Tick Records julkaisi kaksi albumia, joilla on uudelleen miksattuja versioita The Five Corners Quintetin kappaleista.


title: The Five Corners Quintet

text: ”Trading Eights” -kappaleen suosion myötä The Five Corners Quintetiä alettiin kysellä konsertoimaan, ja yhtyeelle koottiin kokoonpano keikkailua varten vuonna 2004. Yhtyeen rumpaliksi tuli Nuspirit Helsingissä soittanut Teppo Mäkynen ja basistiksi Antti Lötjönen. Lisäksi yhtyeessä soittivat Jukka Eskola, Eero Koivistoinen ja Kim Rantala, mutta Rantalan korvasi myöhemmin Severi Pyysalo ja Koivistoisen saksofonisti Timo Lassy. Pyysalon tilalle tuli vielä pianisti Mikael Jakobsson. Kitaristi Kallio itse ei soita yhtyeen keikkakokoonpanossa, vaan keikoilla yhtyeen musiikillinen johtaja on Teppo Mäkynen.


title: The Five Corners Quintet

text: Yhtye esiintyi vuonna 2004 Norjassa Oslon Helsinki-viikolla. 4.–13. toukokuuta 2005 The Five Corners Quintet oli Suomen Jazzliiton kahdeksan konserttia käsittäneellä kiertueella Suomessa. Kiertueella oli mukana myös vibrafonisti Severi Pyysalo. Syyskuussa yhtye soitti esikoisalbuminsa julkaisukeikan Britanniassa Jazz Cafessa, Lontoossa sekä Popkomm-messuilla Saksassa. Yhtye soitti myös vuoden 2005 Flow-festivaalissa, jolloin mukana oli myös laulaja Mark Murphy, ja joulukuussa yhtye esiintyi itsenäisyyspäivän vastaanotolla.


title: The Five Corners Quintet

text: Vuonna 2006 The Five Corners Quintet teki Euroopan kiertueen. Kiertue alkoi 22. tammikuuta Midem-tapahtumassa Cannesissa, jossa oli mukana myös laulaja Okou. Ranskasta yhtye suuntasi Keski-Eurooppaan ja esiintyi Saksassa, Belgiassa, Itävallassa, Unkarissa ja Alankomaissa. Tämän jälkeen yhtye esiintyi viidesti Britanniassa. Euroopan kiertueensa jälkeen The Five Corners Quintet siirtyi helmikuun puolivälissä Japaniin, jossa se esiintyi neljässä kaupungissa. Kesä-heinäkuussa yhtye esiintyi Roskilden musiikkifestivaaleilla Tanskassa, Kööpenhaminan jazzfestivaaleilla, North Sea Jazz -festivaaleilla Rotterdamissa, ja Suomessa muun muassa Pori Jazz -festivaaleilla.


title: The Five Corners Quintet

text: Vuonna 2007 The Five Corners Quintet konsertoi Yhdysvalloissa: Yhtye esiintyi 11.–15. kesäkuuta Rochesterin jazzfestivaaleilla Rochesterissä sekä Lincoln Centerissä New Yorkissa. Yhtye esiintyi myös muun muassa Flow-festivaaleilla Helsingissä elokuussa.


title: The Five Corners Quintet

text: Toukokuussa 2008 julkaistiin The Five Corners Quintetin kolmas ep "Hot Corner". Se sisältää kolme nopeatempoista instrumentaalikappaletta, joista kaksi on Kallion ja yksi Mäkysen säveltämä. Ep julkaistiin sekä vinyylinä että CD:nä. Viikolla 20/2008 ep kävi Suomen virallisen singlelistan sijalla 10.


title: The Five Corners Quintet

text: Ricky-Tick Records julkaisi The Five Corners Quintetin toisen albumin "Hot Corner" Suomessa 12. marraskuuta 2008. Albumilla on 11 kappaletta, ja ne ovat pääosin Kallion ja Mäkysen säveltämiä. Mark Murphy ja Okou laulavat myös tällä levyllä. Albumin on tuottanut Kallio, ja jousisovituksista vastaa Tomi Malm. Musiikki on saanut vaikutteita muun muassa rhythm and bluesista, soulista ja jopa rockabillystä. Kuten esikoisalbumillekin, "Hot Cornerin" kappaleet äänitettiin ”popmaisesti” instrumentti kerrallaan. Kallio kertoo kuitenkin keikkakokoonpanolla olleen "Hot Cornerin" työstämisessä suurempi rooli kuin edellisen albumin teossa.


title: The Five Corners Quintet

text: "Hot Corner" julkaistiin muualla Euroopassa 14. marraskuuta ja Yhdysvalloissa 24. elokuuta. Japanissa julkaistulla painoksella on mukana bonuskappale ”Layers of Layers”, jolla laulaa Mark Murphy. Milan Records julkaisi albumin Yhdysvalloissa 21. maaliskuuta 2009.


title: The Five Corners Quintet

text: "Hot Corner" kävi julkaisuviikollaan Suomen virallisen albumilistan sijalla 22. Albumi sijoittui 15:ksi Radio Helsingin Vuoden levyt 2008 -äänestyksessä. Maaliskuussa 2009 The Five Corners Quintet palkittiin "Hot Cornerista" vuoden 2008 Jazz-Emmalla ja Kriitikoiden valinta -Emmalla. Albumi oli myös ehdolla Femmagaalassa ”Jazzhiphopelectroyms-femman” saajaksi.


title: The Five Corners Quintet

text: The Five Corners Quintetin keikkakokoonpano oli "Hot Cornerin" ilmestymisen aikoihin konsertoinut noin 150 kertaa. Yhtye soitti levynjulkaisukonsertin ravintola Dubrovnikissa Helsingissä 12. marraskuuta. Albumin julkaisun jälkeen yhtye aloitti konserttikiertueen, Belgiaan, Turkkiin, Isoon-Britanniaan, Tanskaan, Ruotsiin ja Slovakiaan, ja päätti kiertueen Helsinkiin Tavastia-klubille 19. joulukuuta. Vuonna 2009 yhtye konsertoi muun muassa Japanissa, Suomessa, Saksassa ja Britanniassa.


title: The Five Corners Quintet

text: Ricky-Tick Records julkaisi 8. huhtikuuta 2009 "Othello"-EP:n, jolla The Five Corners Quintet soittaa Kerkko Koskisen Suomen kansallisteatterin "Othello"-esitykseen säveltämää musiikkia. EP:tä julkaistiin 1 000 kappaleen painos.


title: The Five Corners Quintet

text: Tammikuussa 2010 The Five Corners Quintet esitti improvisoiden DocPoint-elokuvafestivaaleilla musiikin Aho & Soldan -elokuvayhtiön tuotannosta koottuun "Tempo"-mykkäelokuvakonserttiin. Samoihin aikoihin yhtye ilmoitti jäävänsä kesällä 2010 keikkatauolle toistaiseksi. Trumpetisti Jukka Eskolan mukaan yhtye ei aio lopettaa toimintaansa. Tuottaja Tuomas Kallio on kuitenkin sanonut, ettei hän usko tekevänsä yhtyeelle enää uutta studioalbumia.


title: The Five Corners Quintet

text: Helmikuussa yhtye äänitti kolme konserttia käsittävässä konserttisarjassa Helsingissä livealbumin "Jazz Heat, Bongo Beat! – The Helsinki Sessions". Albumilla on kappaleita yhtyeen kahdelta aikaisemmalta levyltä. T.A.C.S. Records julkaisi albumin Japanissa 1. toukokuuta 2010, ja se on tarkoitus julkaista Suomessa ja muualla Euroopassa syksyllä 2010. Toukokuussa 2010 yhtye lähti Aasian-kiertueelle, jonka aikana se esiintyi ensi kertaa Kiinassa, Shanghain maailmannäyttelyn Suomi-päivän yhteydessä.


title: The Five Corners Quintet

text: Yhtye esiintyi myös keväällä 2010 lähetetyssä, Yleisradion tuottamassa ”Jazzia pohjoisesta” -dokumenttisarjassa.


title: MusicBrainz

text: MusicBrainz on yhteisöllisesti koottava vapaan sisällön musiikkitietokanta. Vuonna 2008 se sisälsi noin 400 000 artistin ja 600 000 julkaisun tiedot. Kuten toinen samankaltainen ilmainen musiikkitietokanta freedb, myös MusicBrainz perustettiin kiristettyä lisenssiehtojaan. Projektia ylläpitää voittoa tavoittelematon MetaBrainz Foundation.


title: MusicBrainz

text: Sivusto kerää tietoa artisteista, äänitteistä, levy-yhtiöistä ja niiden välisistä suhteista. Äänitejulkaisujen sivuille tallennetaan kappalenimitietojen lisäksi jäsenneltyä tietoa esimerkiksi laulukielistä ja painosten katalogitiedoista sekä julkaisupäivistä. Kappaleet yksilöidään akustisen "sormenjäljen" perusteella, jolloin niihin liittyvät sisältökuvaukset voidaan hakea automaattisesti tietokannasta erillisellä ohjelmalla. Projekti kehittää itse tällaisia ohjelmia, ja lisäksi useissa mediasoittimissa ja musiikinkopiointiohjelmissa on sisäänrakennettu tuki MusicBrainz-hauille.


title: MusicBrainz

text: Kappaleiden tunnistamiseksi käytettävä akustinen sormenjälkialgoritmi on vaihdellut vuosien varrella. Aluksi MusicBrainz käytti patentoitua Relatable TRM -algoritmia. Sen korvasi PUID, joka pohjautuu MusicIP:n MusicDNS-järjestelmään. TRM-sormenjälkiä ei nykyisin käytetä MusicBrainz-tietokannassa patentin vuoksi. Koska PUID on suljettu projekti, sitä ollaan korvaamassa avoimen lähdekoodin AcoustID -järjetelmällä.


title: MusicBrainz

text: Itse sisältökuvaukset (esimerkiksi kappaleiden nimet ja pituudet) ovat täysin vapaasti levitettävissä (public domain), ja muu sivujen sisältö on lisensoitu EFF:n Open Audio Licensellä. Palvelinohjelmisto on GPL:n alainen ja asiakasohjelmien hakuihin käytettävän TunePimp-kirjaston lisenssi on LGPL.


title: Santeri Immonen

text: Santeri Immonen (s. 29. heinäkuuta 1972 Helsinki) on suomalainen jääkiekkoilija ja jääkiekkovalmentaja. Pelaajaurallaan hän pelasi puolustajana.


title: Santeri Immonen

text: Immonen pelasi 1990-luvulla SM-liigassa Jokereissa, Kalpassa ja Ässissä. Immosen veli Waltteri Immonen on myös jääkiekkoilija.


title: Santeri Immonen

text: Pelaajauransa jälkeen Immonen on toiminut valmentajana. Syksyllä 2014 hän aloitti Suomi-sarjassa pelaavan Forssan Palloseuran päävalmentajana.


title: Solumuisti

text: Solumuisti (, "cellular memory") on näennäistieteellinen teoria, jonka mukaan elinsiirrossa saatu elin voisi sisältää luovuttajan aivojen ulkopuolisia muistikuvia tai muunkaltaista tietoa. Yläkäsitteenä solumuistista voidaan pitää kehomuistia, joka kattaa kaikki aivojen muistiosion ulkopuolisen tiedon (muuallakin kuin soluissa oleva tieto). Ilmiölle ei ole tieteellistä näyttöä.


title: Solumuisti

text: Hypoteesin mukaan elinsiirrossa saatu elin voisi muuttaa ihmisen muistikuvia ja persoonallisuutta samankaltaseksi kuin luovuttajan. Teorian kannattajat ovat esittäneet teorian tueksi yksittäistapauksia, kuten korkeanpaikankammosta kärsinyt nainen, joka ryhtyi elinsiirron jälkeen vuorikiipeilijäksi, jota luovuttajakin oli harrastanut. Toinen esimerkki on tyttö, joka alkoi nähdä painajaisia ja "näkyjä" kuolleen luovuttajansa murhaajasta.


title: Solumuisti

text: Elokuva "The Eye (2008) "kertoo sokeasta viulistista joka saa näkönsä takaisin saatuaan toisen henkilön silmät. Hän alkaa nähdä paranormaaleja asioita ja entisen silmien omistajan näkemiä asioita.


title: Valtakunnallinen yrittäjäpalkinto

text: Palkinnolla halutaan korostaa oma-aloitteisten ja taloudellisten riskien ottamiseen uskaltautuvien yrittäjien merkitystä koko talouselämälle, ja nostaa yksityisen yrittäjyyden arvostusta yhteiskunnassamme. Palkintokriteereitä ovat tuotteiden tai palvelusten jatkuva kehitystyö ja uusiutuminen, kansainvälisessä kilpailussa menestyminen sekä yritystoiminnan jatkuvuus onnistuneiden sukupolvenvaihdosten kautta. Valinnoissa kiinnitetään erityistä huomiota yrityksen tuottavuuteen, tuotekehitykseen ja toimintaidean omaperäisyyteen.


title: Polyynit

text: Polyynit ovat orgaanisia yhdisteitä, joiden rakenteessa vaihtelevat yksöis- ja kolmoissidokset . Yksinkertaisin polyyni on diasetyleeni, H−C≡C−C≡C−H.


title: Polyynit

text: Syanopolyyneissä polyynimolekyylin päässä oleva vety on korvautunut syanoryhmällä. Näitä syntyy erityisesti avaruudesta, josta niitä havaittiin 1970-luvulla.


title: Polyynit

text: Luonnossa esiintyy jopa satoja polyynejä, mutta useat niistä ovat melko pysymättömiä. Polyynejä esiintyy erityisesti kasveissa ja bakteereissa ja useita käytetään lääkinnällisiin tarkoituksiin. Rasvahappo (kuvassa numero 1) eristettiin myrttikasvien heimoon kuuluvan "Paramacrolobium caeruleum" -kasvin kaarnasta. Kasvin lehtiä on käytetty Jaavassa ja Indonesiassa syövän hoitoon.


title: Polyynit

text: Tiarubiini B (2) on pigmentti. jota esiintyy tuoksukkilajin sormituoksukin ("Ambrosia trifida") osissa. Tätä kasvia ovat Afrikan ja Kanadan alkuperäisasukkaat käyttäneet ihovaivojen hoitamiseen.


title: Polyynit

text: Pirunnuijaa ("Oplopanax horridus") on käytetty Amerikassa erilaisten sairauksien hoitoon. Yksi kasvista eristetyistä polyyneistä on oplopandioliasetaatti(3). Dihydromatricariahappoa (4) saadaan eräästä sylkikuoriaislajista.


title: Polyynit

text: Polyynien synteesiä tutkitaan polyynien mahdollisen lääketieteellisen käytön vuoksi .


title: Polyynit

text: Nobel-kemisti Harold Kroto arveli 1970-luvulla Sussexin yliopistossa, että hänen tutkimiaan syanopolyynejä voisi löytyä myös avaruudesta. Kroto yhdessä tähtitieteilijöitä onnistuivatkin löytämään avaruuden molekyylipilvestä spektrin, joka kuului viisihiiliselle syanopolyynille. Kroton mukaan on mahdollista, että nämä molekyylit syntyvät punaisissa jättiläisissä, joiden lämpötila on riittävän korkea ja joissa on myös riittävästä hiiltä, vetyä ja typpeä


title: Kaarin Taipale

text: Kaarin Hanna Irene Taipale (s. 22. heinäkuuta 1948 Helsinki) on suomalainen arkkitehti sekä kestävän kehityksen ja kaupunkitutkimuksen asiantuntija.


title: Kaarin Taipale

text: Taipale suoritti musiikkiopintoja Sibelius-Akatemiassa vuosina 1964–1967. Vuonna 1972 hän valmistui arkkitehdiksi Zürichin teknillisestä korkeakoulusta ja suoritti vuonna 1973 rakennussuojelun tutkinnon Yhdysvalloissa New Yorkissa Columbian yliopiston arkkitehtikoulussa. Vuonna 2009 Taipale väitteli tekniikan tohtoriksi yhdyskuntasuunnittelusta Teknillisestä korkeakoulusta.


title: Kaarin Taipale

text: Taipale toimi 1993–2003 Helsingin kaupungin rakennusvalvontaviraston päällikkönä. Vuodesta 2000 lähtien hän oli kuntien yhteisen maailmanjärjestön ICLEI:n puheenjohtaja ja on sittemmin toiminut tutkijana Helsingin kauppakorkeakoulussa. Hän vetää ympäristöministeriön toimeksiannosta YK:n Marrakech-työryhmää.


title: Kaarin Taipale

text: Vuosina 1988–1991 Taipale oli Arkkitehti-lehden päätoimittaja. Hän on toiminut kolumnistina muun muassa "Uudessa Suomessa" (1989–1990) ja "Helsingin Sanomissa" (1990–1993) ja Yle Radio 1:ssä. Hänellä oli oma toimisto 1985–1988.


title: Kaarin Taipale

text: Taipale oli SDP:n ehdokas Helsingin vaalipiirissä kevään 2015 eduskuntavaaleissa


title: Kaarin Taipale

text: Taipale on SDP:n varavaltuutettuna Helsingin kaupunginvaltuustossa ja kaupunginhallituksen jäsenenä ajanut voimakkaasti Malmin lentokentän muuttamista asuntorakentamiseen.


title: J. Johan Lindberg

text: Jarl Johan Lindberg (18. syyskuuta 1921 Helsinki – 28. kesäkuuta 2008 Helsinki) oli suomalainen professori ja kemisti.


title: J. Johan Lindberg

text: Linbergin vanhemmat olivat majuri Alfons Lindberg ja Sigyn Naemi Saelan. Hänen puolisonsa oli sairaanhoitaja Helena Annikki Kuningas. Heidän lapsensa ovat Markus ja Klaus Lindberg.


title: J. Johan Lindberg

text: Lindberg väitteli filosofian tohtoriksi Helsingissä vuonna 1957. Hän toimi opettajana Helsingin yliopistossa 1951–1965 ja oli Teknillisen korkeakoulun fysikaalisen kemian apulaisprofessori 1966–1969. Vuosina 1967–1987 hän toimi Helsingin yliopiston polymeerikemian ensimmäisenä professorina. Lindberg edisti akateemisten ja teollisten tutkijoiden yhteistyötä, toimi Maanpuolustuksen tieteellisessä neuvottelukunnassa ja Suomen ja Neuvostoliiton tieteellis-teknisessä yhteistyökomiteassa. Åbo Akademi on myöntänyt hänelle kunniatohtorin arvon. Hänellä on noin 250 julkaisua ja patenttia puukemian, polymeerikemian ja fysikaalisen kemian alalta.


title: WKD

text: WKD on englantilainen juoma, niin sanottu limuviina eli alcopop. Se on votkasta ja virvoitusjuomasta tehty valmis juomasekoitus, jossa on 5,5 % alkoholia. WKD:tä on useita eri värejä ja makuja. Sinistä WKD:tä kutsutaan myös nimellä "Blue Wicked".


title: Nurmitatar

text: Nurmitatar ("Bistorta vivipara") on niityillä kasvava matala valkokukkainen ruohokasvi.


title: Nurmitatar

text: Nurmitatar kasvaa 10–30 senttimetriä korkeaksi. Sen kukat muodostavat valkoisen tähkän, jonka alaosassa on punertavia itusilmuja.


title: Nurmitatar

text: Nurmitatar on tyypillinen perinnebiotooppien laji ja viihtyy mm. niityillä, hakamailla ja tienpientareilla. Pohjoisessa nurmitatarta on yleisesti myös tuntureilla.


title: Nurmitatar

text: Nurmitattaren meheviä juuria, kukkia ja siemeniä on keitetty ravinnoksi.


title: Nurmitatar

text: Suomessa, Ruotsissa, Norjassa ja Virossa sekä Venäjän Karjalassa. Muulla Euroopassa se on ylänköjen laji, jota kasvaa niin Skotlannin ylämailla kuin Alpeilla, Kaukasuksella ja Pyreneilläkin. Paikoittaisia löytöjä on myös Siperiassa ja Pohjois-Amerikassa.


title: Vitsailu

text: Vitsailu on huumoripitoinen viestinnän muoto, jonka tarkoitus on tehdä ihmisiä iloisiksi, naurattaa ja purkaa jännitystä. Vitsailussa oletetaan, että vitsin vastaanottaja tulee siitä iloiseksi ja siksi vitsi on tarkoitettu hauskaksi.


title: Anteeksipyyntö

text: Anteeksipyyntö on sosiaalinen ele, jonka tarkoitus on esittää katumusta epäoikeudenmukaiseksi koetusta teosta.


title: Anteeksipyyntö

text: Anteeksipyynnöllä pyydetään anteeksi omasta puolesta tapahtunutta vääränlaista käytöstä. Sen sijaan pahoittelulla pyydetään anteeksi toisen tahon puolesta. Nykyisin sanaa "pahoitella" käytetään useammin kuin 1980-luvulla, ja sitä käytetään toisinaan myös anteeksipyynnön korvikkeena.


title: Lapinkaura

text: Lapinkaurakko eli lapinkaura ("Trisetum subalpestre", synon. "Trisetum agrostideum") on Euroopassa hyvin harvinainen, Suomessa rauhoitettu heinäkasvi. Lapinkaura on mainittu Euroopan unionin luontodirektiivin liitteissä II ja IV. Direktiivi velvoittaa Suomen suojelemaan lajin kasvupaikkoja ja rauhoittamaan kasvin myös suojelualueiden ulkopuolella. Lapinkauran eurooppalaisesta kannasta yli 45 prosenttia on Suomessa.


title: Lapinkaura

text: Lapinkaura on monivuotinen, mätästävä heinäkasvi. Se kasvaa 15–30 cm korkeaksi. Korsi on kalju, mutta solmujen alapuolelta karvainen. Lehdet ovat kapeat, korkeintaan pari millimetriä leveät ja laidoilta karvaiset. Tähkä on monihaarainen röyhy, mutta pysyy yleensä kapeana supussa. Lapinkaura muistuttaa läheisesti keltakauraa ("T. flavescens"), mutta lajit eivät esiinny samoilla alueilla.


title: Lapinkaura

text: Lapinkauran pääesiintymisalueet ovat keskittyneet Siperian suurten jokien varsille, kuten Lenalle ja Jeniseille. Lapinkauraa tavataan myös pääesiintymisalueestaan hyvin erillisenä Fennoskandiassa Pohjois-Norjassa, Pohjois-Ruotsissa sekä Enontekiöllä Käsivarren alueella Suomessa. Fennoskandian esiintymät ovat ainoita Euroopassa. Enontekiön esiintymät sijaitsevat lähinnä Könkämäenon ja Lätäsenon varsilla. Lapinkaura kuvattiin tieteelle Könkämäenon varrelta Maunun kylän kohdalta kerätystä näytteestä 1830-luvun alussa.


title: Lapinkaura

text: Lapinkaura kasvaa paljailla kallioilla, polunvarsilla, rantaniityillä sekä soraisilla jokirannoilla. Sitä tavataan korkeintaan 580 metrin korkeudella.


title: Into the West

text: Into the West on vuonna 2005 julkaistu yhdysvaltalainen western-televisiosarja, joka kertoo valkoisista uudisasukkaista ja intiaaneista Yhdysvaltain lännen asuttamisen aikana. Steven Spielberg on yksi sarjan tuottajista. Menestynyt "Into the West" on palkittu erilaisissa tilaisuuksissa muun muassa kahdeksalla voitolla ja 13 ehdokkuudella.


title: Mattias Öhlund

text: Mattias Öhlund (s. 9. syyskuuta 1976 Piitime, Ruotsi) on ruotsalainen uransa lopettanut jääkiekkoilija. Viimeksi hän pelasi jääkiekkoa NHL:ssä Tampa Bay Lightningin joukkueessa. Öhlund oli pelipaikaltaan puolustaja.


title: Mattias Öhlund

text: Öhlund on voittanut urallaan olympiakultaa, useita MM-mitaleita ja Ruotsin-mestaruuden. Hän edusti NHL:ssä Vancouver Canucksia 11 kauden ajan. Öhlund nousi Vancouverissa ennen siirtymistään Tampa Bayhyn seurahistorian eniten maaleja ja pisteitä tehneeksi puolustajaksi.


title: Mattias Öhlund

text: Öhlund pelasi ensimmäiset miesten ottelut Ruotsin toiseksi korkeimmalla sarjatasolla Allsvenskanissa kotikaupunkinsa Piitimen joukkueessa Piteå HC. Sieltä hän siirtyi 1994 Elitserieniin Luulajan riveihin. Vancouver Canucks varasi 18-vuotiaan Öhlundin ensimmäisellä kierroksella 13. varauksena. Luulajassa Öhlund pelasi lopulta kolme kautta. Kaudella 1995–1996 hän oli voittamassa Elitserienin mestaruutta ja seuraavallakin kaudella Luleå sijoittui hopealle.


title: Mattias Öhlund

text: Vancouveriin Öhlund siirtyi kaudeksi 1997–1998. Vancouver oli jo menettää Öhlundin pelaajaoikeudet, kun joukkue ei ollut päässyt puolustajan kanssa yhteisymmärrykseen sopimuksesta. Vancouverin toimitusjohtaja Pat Quinn joutui lopulta tarjoamaan neljän vuoden sopimuksen Öhlundille, kun Toronto Maple Leafs oli tehnyt sopimustarjouksen Öhlundille. Tulokaskausi meni häneltä onnistuneesti ja kauden päätteeksi Öhlund sijoittui Calder Trophy -äänestyksessä toiseksi Sergei Samsonovin jälkeen.


title: Mattias Öhlund

text:
Öhlund loukaantui vakavasti kauden 1999–2000 harjoitusotteluissa. Hän sai kiekon silmäänsä, mikä vaaransi koko uran. Hän palasi Vancouverin kokoonpanoon kuitenkin vielä saman kauden aikana tammikuussa 2000. Öhlund oli myös seuraavalla kaudella sivussa 17 ottelusta, kun hänen silmäänsä jouduttiin leikkaamaan uudestaan. Ennen kauden 2001–2002 alkua Öhlund solmi Vancouverin kanssa kolmivuotisen jatkosopimuksen.
Öhlundista kehittyi Vancouverin luottopuolustajia, ja hän saikin runsaasti peliaikaa. Työsulkukauden jälkeen Vancouver teki Öhlundin kanssa neljän vuoden jatkosopimuksen. Kauden 2007–2008 aikana Öhlundista tuli Vancouverin seurahistorian eniten maaleja tehnyt puolustaja. Hän teki joulukuussa 2007 Edmonton Oilersia vastaan uransa 84:nnen maalinsa Vancouverissa ja ohitti Jyrki Lumpeen seuratilastoissa. Seuraavalla kaudella Öhlund nousi Vancouverin eniten pisteitä tehneeksi puolustajaksi. Hän teki 756 ottelussaan marraskuussa 2009 Vancouverissa 322 pisteensä ja ohitti aiemmin tilastoa johtaneet Lumpeen ja Dennis Kearnsin.


title: Mattias Öhlund

text: Öhlund pelasi Vancouverissa lopulta 770 runkosarjaottelua. Kesällä 2009 Tampa Bay Lightning solmi Öhlundin kanssa monivuotisen sopimuksen. Öhlund on ollut polvivaivojen vuoksi sivussa syksystä 2011 lähtien, eikä ole varmaa pystyykö hän jatkamaan pelaamista.


title: Mattias Öhlund

text: Öhlund pelasi ennen NHL:ään siirtymistään kolme kertaa nuorten MM-kisoissa. Hän voitti joka kerta mitalin. Vuosina 1994 ja 1996 Ruotsi voitti hopeaa sekä vuonna 1995 pronssia. Vuoden 1996 nuorten kisoissa Öhlund valittiin kisojen parhaaksi puolustajaksi ja tähdistökentälliseen.


title: Mattias Öhlund

text: A-maajoukkueessa Öhlund pelasi ensimmäiset arvokisansa 1997, joissa Ruotsi otti hopeaa ja Öhlund valittiin turnauksen toiseen tähtikentälliseen. Tämän jälkeen Öhlund on pelannut kahdet MM-kisat (1998 ja 2001) ja kolmet olympialaiset (1998, 2002 ja 2006). Torinossa 2006 Ruotsi voitti olympiakultaa. Öhlund edusti Ruotsia myös World Cupissa 2004.


title: Mattias Öhlund

text: Öhlund on yksi NHL:n parhaista puolustajista ja on erittäin vahva fyysisellä puolella sekä puolustustaidossa. Öhlund on myös hyvä hyökkäyspäässä, mutta hyökkäysominaisuudet jäävät usein puolustuspelin varjoon. Öhlund omaa myös loistavan pelisilmän ja hyvät ja tarkat avaukset. Heikkoutena voidaan pitää turhia jäähyjä.


title: Shu-ha-ri

text: Shu-ha-ri on perinteisiin japanilaisiin kamppailutaitoihin liittyvä oppimismalli, kuvaten jonkin asian tai asiakokonaisuuden oppimiskaarta. Sitä sovelletaan myös muilla elämän osa-alueilla. Kolme shu-ha-rin muodostavaa merkkiä ovat:Shu-ha-rin kulku voidaan käsittää niin kehämäisenä kuin spiraalimaisena jatkumona.


title: Tornado (katamaraani)

text: Tornado yksityyppinen kahden hengen katamaraani, jota käytetään kilpapurjehdukseen. Star on suunniteltu vuonna 1966-7 nimenomaan olympiapurjehdusluokaksi. Vuosien varrella sen purjepinta-alaa on lisätty, genaakkeri (25 m²) puomeineen on sallittu ja fokasta on tehty itsejalustava. Alkuperäinen vaneri on korvattu epoksilla runkojen rakennusmateriaalina.


title: Tornado (katamaraani)

text: Tornado purjehtii tyypillisesti toinen runko irti vedestä. Miehistön tulee tasapainottaa sitä painollaan. Parhaimmillaan Tornado voi saavuttaa 30-40 solmun nopeuden.


title: Tornado (katamaraani)

text: Torando oli olympialuokkana vuoden 1976 kesäolympialaisista aina vuoden 2008 kesäolympialaisiin asti.


title: Ammunta kesäolympialaisissa 2008

text: Pekingin kesäolympialaisissa 2008 kilpailtiin 9.–17. elokuuta 2008 yhteensä 15 eri lajissa, joista miehet yhdeksässä ja naiset kuudessa. Kilpailupaikkoina olivat pistooli- ja kiväärilajeissa Pekingin ampumaradalla ja haulikkolajeissa Beijing Shooting Range Clay Target Fieldissä.


title: Ammunta kesäolympialaisissa 2008

text: Pohjois-Korean kaksi mitalia 10 metrin ja 50 metrin pistoolissa voittanut Kim Jong-su antoi positivisen doping-näytteen ja hänen tuloksensa hylättiin sekä mitalit jaettiin seuraaviksi tulleille.


title: Ammunta kesäolympialaisissa 2008

text: Kisoissa syntyneet maailman- ja olympiaennätykset.


title: Sleesian voivodikunta

text: Sleesian voivodikunta () on yksi Puolan 16 voivodikunnasta eli läänistä. Se sijaitsee maan eteläosassa Sleesian historiallisella alueella ja rajautuu etelässä Tšekkiin ja Slovakiaan. Voivodikunnassa on arviolta 4 570 849 asukasta (vuonna 2015) ja sen pinta-ala on 12 333,09 neliökilometriä. Sen pääkaupunki on Katowice.


title: Sleesian voivodikunta

text: Taulukossa on lueteltu voivodikunnan 10 suurinta kaupunkia väkiluvun mukaan.


title: Drilon Shala

text: Drilon Shala (s. 20. maaliskuuta 1987 Prizren, Kosovo, Jugoslavia) on kosovolais-suomalainen jalkapalloilija, joka edusti kaudella 2017 Suomen Veikkausliigassa pelaavaa FC Lahtea. Hän on pelipaikaltaan oikea laitahyökkääjä, mutta kykenee pelaamaan myös vasemmalla.


title: Drilon Shala

text: Shala debytoi Veikkausliigassa 24. syyskuuta 2006 ottelussa Turun Palloseuraa vastaan. Hän edusti FC Lahtea kausina 2006–2012 ja pelasi yhteensä 101 Veikkausliiga-ottelua, joissa teki 16 maalia. Kaudella 2011 Ykkösessä hän onnistui maalinteossa kahdeksan kertaa 21 ottelussa. Kaudella 2012 hän oli joukkueensa paras maalintekijä seitsemällä maalillaan.


title: Drilon Shala

text: Shala pelasi kevätkaudella 2013 Turkin toiseksi korkeimmalla sarjatasolla Tavşanlı Linyitsporissa 14 ottelua.


title: Scotiabank Arena

text: Scotiabank Arena on monikäyttöareena Torontossa. Siellä pelaavat kotipelinsä NHL-joukkue Toronto Maple Leafs, NBA-joukkue Toronto Raptors ja NLL-joukkue Toronto Rock. Air Canada Centren yleisökapasiteetti on jääkiekko-otteluissa 18 819, koripallo-otteluissa 19 800 ja lacrosse-otteluissa 18 800.


title: Scotiabank Arena

text: Elokuussa 2017 ilmoitettiin että Scotiabank on ostanut hallin nimioikeudet seuraavaksi 20 vuodeksi 800 miljoonalla Kanadan dollarilla ja hallin nimi vaihtuu heinäkuusta 2018 alkaen Scotiabank Arenaksi.


title: Harald Ehrig

text: Harald Ehrig (s. 6. marraskuuta 1949) on itäsaksalainen entinen ohjaskelkkailija ja olympiamitalisti. Hän voitti hopeaa Sapporon olympialaisissa 1972 yksinkelkkailukilpailussa. Ehrig on menestynyt myös MM- ja EM-kilpailuissa: MM-kisoista hän voitti urallaan kaksi pronssimitalia vuosilta 1973 ja 1975. EM-kilpailuissa Ehrig sai kultaa vuonna 1970 ja hopeaa vuonna 1972.


title: Denis Lortie

text: Denis Lortie (s. 1959) on kanadalainen joukkomurhaaja, joka ampui kolme ihmistä Quebecin alueparlamentissä vuonna 1984. Alkuaan hän oli Kanadan armeijassa palvellut sotilas. Hänet tuomittiin lopulta toisen asteen murhasta vuonna 1987 ja armahdettiin vuonna 1995.


title: Scott Sinclair

text: Scott Andrew Sinclair (s. 25. maaliskuuta 1989 Bath) on englantilainen jalkapalloilija, joka edustaa Manchester Cityä. Hän on pelipaikaltaan hyökkääjä.


title: Scott Sinclair

text:
Sinclair aloitti ammattilaisuransa Bristol Roversissa kaudella 2004–2005 pelaten kaksi ottelua ilman yhtäkään tehtyä maalia.
Tätä ennen Sinclair oli pelannut seuran juniorijoukkueessa.


title: Scott Sinclair

text: Sinclair siirtyi Bristol Roversista Chelseaan. Sinclair pelasi Chelseassa vain viisi ottelua eikä tehnyt yhtään maalia. Hän oli lainalla Plymouth Argylessä, Queens Park Rangersissä, Charlton Atheticissa, Crystal Palacessa, Birmingham Cityssä ja Wigan Atheticissa.


title: Scott Sinclair

text: Sinclair siirtyi 9. elokuuta 2010 Swansea Cityyn 500 000 punnalla, mutta summa voi nousta vielä yhteen miljoonaan tulevaisuuden saavutusten myötä.


title: Scott Sinclair

text: Sinclair siirtyi elokuussa 2012 Manchester Cityyn.


title: Muumit ja Taikatalvi

text: Muumit ja Taikatalvi on viides Muumi-tietokonepeli. Se ilmestyi vuonna 2000. Pelin juoni on samantapainen kuin "Taikatalvi"-kirjassa, mutta eroavaisuuksia on jonkin verran. Pikku Myy, Muumipeikko ja Muumipappa ovat ainoat hahmot, jotka puhuvat pelissä, mutta ainoastaan Muumipeikolla on "Muumilaakson tarinoista" tuttu ääni.


title: Muumit ja Taikatalvi

text: Pelissä tehtävänä on saada Muumitalon talviunta nukkuvat asukkaat hereille viettämällä aikaa erilaisissa tehtävissä Pikku Myyn ja myöhemmin Muumipeikon kanssa. Erilaisia tehtäviä pelissä on seitsemän:


title: Muumit ja Taikatalvi

text: Pelissä voi lisäksi myös soittaa jääpuikoilla luolassa, mikä ei ole varsinainen "tehtävä". Kaikkiin tehtäviin pääsee Muumilaakson yleiskuvasta, ja herätyskello soi aina silloin, kun on aika herättää joku nukkujista. Herääjien järjestys vaihtelee, lukuun ottamatta Muumipeikkoa, joka herää aina ensimmäisenä.